amanoisuno/poet huggingface dataset:
過洞庭 張栻
城頭鷄一號，浩蕩風脚回。篙師起相呼，牽帆上高桅。我亦推枕聽，波浪聲轟豗。窗間試一覘，萬頃銀山開。附火且安坐，念此亦快哉。良久天平明，已見金沙堆。泊舟古廟底，喜色動輿臺。我行正長夏，及此歲律摧。通籍恨亡補，敢賦歸去來。所至有何忙，妙處姑徘徊。險阻元自平，鷗鳥亦不猜。萬事有定理，渠謾費安排。明朝上湘水，雪意正栽培。行矣一杯酒，好在故園梅。
次韻陳寺丞建除體 張栻
建議了亡補，歸來謝馳驅。除荒城南丘，有田十畝餘。滿城車馬喧，得此逃空虛。平湖永晝靜，泉聲雜塤竽。定自非偶然，供我耳目娛。執熱者誰子，來浣塵土褕。破顔爲我笑，共看雲卷舒。危機起於中，胡越生同車。成功妙克己，八荒元一區。收心試參此，得失竟焉如。開緘得君詩，嗜好如我迂。閉門君未可，出處本非疎。
湖南參議宋與道奉祠歸崇安里中賦此以別 張栻
憶昔歲丙寅，束書從吾翁。驅車服嶺南，弭節湟江東。湟江地僻左，窮年少過從。邂逅傾蓋友，一笑蠻煙空。秋水泛孤艇，春郊支短筇。琴書適有餘，酬唱寫不供。豈惟吾曹歡，固足愉親容。日月遽如許，于今再星終。中間亦會面，別去復轉蓬。歸來洞庭野，乃此相迎逢。回首歎風樹，欲語悲填胸。愛君堅忍姿，凜凜霜後松。徐公真有常，意味與曩同。而我學不進，長大加愚蠢。幸蒙故人惠，苦語相磨礲。梅霖漲宿潦，行李何匆匆。自云洞庭樂，遠勝千戶封。將兒更抱孫，綵衣映諼叢。搜奇萃圖刻，考古羅彝鐘。知君頗挾此，詎信詩能窮。同里有佳人，抱獨環堵中。未妨閒暇日，更共討論功。它時有新得，爲寄冥飛鴻。
嚴慶胄射策南歸迂途相訪六月二十有一日同遊城南書院論文鼓琴煮茶烹鮮徘徊湖上薄莫乃歸明日作別書此爲贈 張栻
炎暑盛三伏，駕言得清游。城南才里所，便有山林幽。崇蓮炫平堤，修竹綠高丘。方茲閔雨辰，亦有清泉流。舉網鮮可食，汲井瓜自浮。絲桐發妙音，更覺風颼颼。喜無舉業累，獨有講學憂。逮子閒暇日，微言要窮搜。譬彼治田者，黽勉在勿休。但勤穮蔉功，勿作刈穫謀。雖云千里別，豈無置書郵。祝子時嗣音，慰我日三秋。
長沙歷冬無雪正月十日與客登卷雲亭望西山始見一白莫夜復大作竹聲蕭然是日坐上分韻得雲字 張栻
冬溫氣苦盭，玄冥未書勳。薄雪殿餘臘，一夜收楚氛。歡欣想農圃，潤澤到蒿芹。我亦破曉出，喚客來卷雲。蒼蒼西山樹，棲此萬鶴羣。爽氣入病眼，幽懷愜前聞。意到自舉酒，語多祇論文。薄莫勢未已，飛花復繽紛。還將蕭瑟聲，一一付竹君。洗盞且更酌，清絕未酣醺。
次韻周畏知問訊城東梅塢七首  其一 張栻
城東幽事如許，一見定勝百聞。苦雨斜風無柰，斷橋流水餘芬。
次韻周畏知問訊城東梅塢七首  其二 張栻
誰知牛鐸黄鐘，寡和陽春白雪。如君句法飽參，妙處不關言說。
次韻周畏知問訊城東梅塢七首  其三 張栻
春意新回庭樹，角聲莫起江城。更著水仙爲伴，真成難弟難兄。
次韻周畏知問訊城東梅塢七首  其四 張栻
可是看花不厭，城南更欲城東。多謝諸君著語，莫教孤負春風。
次韻周畏知問訊城東梅塢七首  其五 張栻
堤上已垂新柳，屋邊尚有殘梅。雪盡春生湖水，野航竟日悠哉。
次韻周畏知問訊城東梅塢七首  其六 張栻
人情自爾變遷，此道不渝燥濕。未妨靜處閑觀，要知二五即十。
次韻周畏知問訊城東梅塢七首  其七 張栻
短筇遍歷溪山，款段時尋鄰里。遇酒聊一中之，得句亦偶然耳。
別離情所鍾十二章章四句送定叟弟之官嚴陵  其一 張栻
別離情所鍾，會合意無斁。如何僅踰歲，復賦弟行役。
別離情所鍾十二章章四句送定叟弟之官嚴陵  其二 張栻
歲律亦已暮，風烈雪漫漫。去路阻且長，念子衣裘單。
別離情所鍾十二章章四句送定叟弟之官嚴陵  其三 張栻
嚴之水淪漪，其山復蒼蒼。子陵釣游地，草木有餘光。
別離情所鍾十二章章四句送定叟弟之官嚴陵  其四 張栻
我昔臨此州，民容拙使君。子行爲多謝，慰彼無毫分。
別離情所鍾十二章章四句送定叟弟之官嚴陵  其五 張栻
別駕亦何事，休戚理則同。但使民受惠，無論別駕功。
別離情所鍾十二章章四句送定叟弟之官嚴陵  其六 張栻
巍巍孤高亭，念我昔所喟。子也時一登，千載起立志。
別離情所鍾十二章章四句送定叟弟之官嚴陵  其七 張栻
義路本如砥，利徑劇羊腸。何以書子紳，世德不可忘。
別離情所鍾十二章章四句送定叟弟之官嚴陵  其八 張栻
自昔謹交際，人情易因循。敬始以念終，君子貴守身。
別離情所鍾十二章章四句送定叟弟之官嚴陵  其九 張栻
鄰邦呂正字，質疑時以書。校官有袁子，苦語莫厭渠。
別離情所鍾十二章章四句送定叟弟之官嚴陵  其一○ 張栻
藐茲遺體重，相對子與予。祝子以自愛，念不忝厥初。
別離情所鍾十二章章四句送定叟弟之官嚴陵  其一一 張栻
雲滿南陽陌，書藏善和宅。行行重回首，無使歸思隔。
別離情所鍾十二章章四句送定叟弟之官嚴陵  其一二 張栻
送子目力短，朔風吹我裾。心焉獨如結，子也當念予。
平時兄弟間十三章章四句送定叟弟之官桂林  其一 張栻
平時兄弟間，未省別離味。別時已不堪，別後何由慰。
平時兄弟間十三章章四句送定叟弟之官桂林  其二 張栻
庭萱既荒蕪，綵綬委塵土。子嘆予咨嗟，寒窗夜風雨。
平時兄弟間十三章章四句送定叟弟之官桂林  其三 張栻
逮此閑暇日，頼有先世書。與子共紬繹，舍去情何如。
平時兄弟間十三章章四句送定叟弟之官桂林  其四 張栻
嗚呼忠獻公，典則垂後裔。遺言故在耳，夕惕當自厲。
平時兄弟間十三章章四句送定叟弟之官桂林  其五 張栻
何以嗣先烈，匪論達與窮。永惟正大體，不遠日用中。
平時兄弟間十三章章四句送定叟弟之官桂林  其六 張栻
履度如履冰，猶恐有不及。毫釐儻不念，放去如决拾。
平時兄弟間十三章章四句送定叟弟之官桂林  其七 張栻
事業無欲速，燕逸不可求。速成適多害，求逸翻百憂。
平時兄弟間十三章章四句送定叟弟之官桂林  其八 張栻
南山有佳木，柯葉正敷榮。願圖歲晚功，大用寧小成。
平時兄弟間十三章章四句送定叟弟之官桂林  其九 張栻
歲晚豈不念，風雨漂摇之。但當護木根，紛紜爾何爲。
平時兄弟間十三章章四句送定叟弟之官桂林  其一○ 張栻
嶺海坐清靜，府公金玉姿。幕府省文書，簡編可委蛇。
平時兄弟間十三章章四句送定叟弟之官桂林  其一一 張栻
十步有茂草，會府宜多賢。親仁古所貴，更誦伐木篇。
平時兄弟間十三章章四句送定叟弟之官桂林  其一二 張栻
聞之元城公，南州宜止酒。止酒縱未能，少飲還得不。
平時兄弟間十三章章四句送定叟弟之官桂林  其一三 張栻
子行日以遠，我思日以長。政或少閒暇，書來不可忘。
芭蕉茶送伯承伯承賦詩三章次韻  其一 張栻
與子藝蘭九畹，勝渠賜璧一雙。更碾春風白雪，同看明月清江。
芭蕉茶送伯承伯承賦詩三章次韻  其二 張栻
正色可參官焙，妙香還近嵇山。草木叢中清絕，天教散在人間。
芭蕉茶送伯承伯承賦詩三章次韻  其三 張栻
春去雲藏嶽麓，梅黄雨漲昭潭。政爾倚欄無那，一甌喚起清談。
賦遺經閣 張栻
生世豈云晚，六籍初未亡。向來言外旨，瞠視多茫茫。隠微會見獨，如日照八荒。始知傳心妙，初豈隔毫芒。絕學繼顔孟，淳風返虞唐。讀書無妙解，數墨仍尋行。況復志寵利，荆榛塞康莊。自云稽古功，此病真膏肓。君家屹飛閣，面對羣山蒼。匪爲登臨娛，牙籤富書藏。邀予爲著語，會意詎可忘。一洗漢儒陋，活法付諸郎。
三友堂 張栻
寒窗政爾念蕭瑟，況復故人疎近音。憑欄爲子賦三友，便覺冰霜千古心。
初春和折子明歲前兩詩  其一 張栻
古今同活法，妙處在阿堵。浮雲不作祟，白黑可坐數。窮冬掩關卧，豈爲作詩苦。挑燈讀韋編，至味可深咀。
初春和折子明歲前兩詩  其二 張栻
新春風雨中，日日鳩鳴屋。小園政可步，柰此泥涴足。却坐問樽酒，知足乃不辱。一杯徑陶然，敢羨車載麴。
和德美韓吏部笋詩 張栻
籜龍春雨後，得勢類乘軒。驟長寧嫌速，駢生詎厭煩。錯連非異族，蒼老見玄孫。色并蒲葵扇，香侵老瓦盆。靜依花影轉，新带蘚文昏。外美看彪炳，中虛驗晏溫。出欄俄競秀，侵徑恍孤騫。穎脫錐囊見，森嚴武庫存。風回飄粉霧，龜拆露坤垠。生理知無息，神功本不言。牙籌誰數箇，玉斧莫傷根。錯立環兵衛，周羅儼翰藩。危岑遥寸露，睹浪忽驚奔。勁節回青眼，齊觀壯小園。嚴凝難奪志，霢霂合知恩。蛟鰐蟠深宅，牛羊隠半垣。委蛇隨戶牖，撐拄動荃蓀。愛惜滋千畝，高低辨兩番。藐真應莫稱，著譜欲重論。豈止同苞茂，真成後嗣繁。兒童防戲折，口腹謝空飧。深夜共椽燭，清朝列戟門。於菟真筆楗，季子屢髯掀。北海雖頻設，南山可盡髠。深培資後賞，獨倚莫消魂。看取炎歊候，清陰蔭午暾。
生辰謝邵廣文惠仁者壽賦 張栻
左弧念當辰，藐此卧歲晚。重雲不予蔭，敢望滋九畹。南鄰有良朋，敏質快瓴建。進道方駸駸，吐辭看衮衮。妙語極吹噓，至理屬關鍵。嗟予澹泊好，學植自穮蔉。豈能益涓埃，感子意繾綣。昭然隠微中，當念仁豈遠。起知妙乾體，實理踐坤簡。大易乃在我，亙古當一本。期君得真傳，永以息邪遁。
五月十六日夜城南觀月分韻得月字 張栻
梅收清風來，宇凈實鑑揭。頻年城南游，未有今夜月。呼舟泛微瀾，游魚亦出沒。危榭倒影浮，倚檻凉入骨。舉酒屬西山，寒光動林樾。諸君興未已，南阜上突兀。目極大江流，高情更超越。
三月七日城南書院偶成 張栻
積雨欣始霽，清和在茲時。林葉既敷榮，禽聲亦融怡。鳴泉來不窮，湖風起淪漪。西山卷餘雲，逾覺秀色滋。層層叢綠間，愛彼松柏姿。青青初不改，似與幽人期。坐久還起步，堤邊足逶迤。游魚傍我行，野鶴向我飛。敢云昔賢志，亦復詠而歸。寄言山中友，和我和平詩。
四月二十日與客來城南積潦方盛湖光恬然如平時泛舟終日分韻得水字 張栻
澤國盛梅雨，漲潦彌兩涘。常時侵溢患，乃復到城市。納湖迫西闉，衝突固其理。今年築隄防，楗石細積累。艱辛迄崇成，龜魚亦歡喜。節宣有程度，盈縮無壅底。昨宵水沒岸，民居例遷徙。走馬來問訊，屹若堅城壘。江濤從渺茫，湖光自清泚。小舟足游泳，新荷方薿薿。嘉我二三客，共此風日美。相期寂寞濱，雅意淡如水。念言隄防功，得失乃如彼。而况檢身者，詎可忘所止。明朝更哦詩，斯言或當紀。
展省龍塘有作 張栻
十年衡山陰，驅馬幾往還。山色如故人，牧豎隨馬鞍。俯伏長松下，清晨涕汍瀾。念昔初拱把，茲焉影團欒。白雲歸何時，日月如轉環。矯首祝融峯，依前倚高寒。於焉百感集，欲去良獨難。
田舍 張栻
竹葉带曉露，茅簷起炊煙。蛩吟枯草根，犬吠壞垣邊。田家亦何營，生理固足憐。風霜摧我稼，稂莠長我阡。卒歲復何念，一飽未補前。我思昔之人，備豫理所先。積倉徧郊野，甘雨盈公田。臨風重搔首，復古何由緣。
舊聞長沙城東梅塢甚盛近歲亦買園其間念欲一往未果也癸巳仲冬二十有八日始與客遊過東屯渡十餘里間玉雪彌望平時所未見也歸而爲詩以紀之 張栻
半生客荆楚，歷覽非一隅。寧知城東路，有此梅萬株。瘦馬路曉寒，清風起菰蒲。度溪上平坂，頓覺景物殊。霏雪下晴晝，香霧迷前驅。近坡與遠嶺，玉立同一區。老樹固瑰特，小枝亦敷腴。有如衆君子，彙聚德不孤。精粗無可揀，酥酪與醍醐。千株未覺多，此語信不誣。班荆或小憩，沽酒時一斟。勝賞諒難盡，昭質知不渝。我有十畝園，丘壑正盤紆。念此縞袂侶，歲晚足我娛。來遊自今始，琴書與之俱。回首桃李場，冷淡莫邪揄。
平父求筍炙既并以法授之乃用往歲張安國詩韻爲謝輒復和答 張栻
知君友竹君，寧使食無肉。更哦脯笋詩，句妙騷可僕。南公鮭菜傖父齏，嗜好自爾元非癡。君但將從力噉此，大勝折腰鄉里兒。
題淮陰祠 張栻
秦關昔先驅，南鄭豈淹久。夜中丞相歸，平明印垂肘。古來豪傑人，調度出窠臼。登壇一軍驚，六合已在手。從茲看廓清，指揮如運帚。時艱思奇才，廟古酹樽酒。出門望長淮，故國長稂莠。風雲正慘澹，人事極紛糾。拘攣儻無累，吾欲獻九九。
時爲桂林之役前一日刑部劉公置酒相餞曾節夫預焉既而劉公用陶靖節斜川詩韻見貽亦復同賦以謝 張栻
通籍念無補，先廬獲歸休。所忻三載間，暇日從公遊。城中十畝園，頗復依清流。渺渺送歸鴈，翩翩下輕鷗。駕言欲南騖，踟躕眷林丘。況且遠晤言，公唱孰與酬。祖席近佳日，呼客仍我儔。相與千載思，誰復念此不。新詩更紆餘，用以寬離憂。它年南阜約，剝啄時相求。
送劉樞密留守建康 張栻
整駕欲南騖，乃復送公舟。公行民所瞻，願言勿淹留。向來秉事樞，正色有忠謀。坐覺國勢尊，已驗權綱收。如何霖雨澤，偏使及南州。新春紫詔下，聞者寬百憂。誰昇今重鎮，百萬宿貔貅。控江撫長淮，聲勢接上流。吾皇志經略，此地合綢繆。不應萬全策，歲月空悠悠。先當植本根，次第施良籌。未聞欲外攘，而乃忽內修。幕府方宏開，人才要旁搜。可不念葑菲，惟當別薰蕕。留鑰豈淹久，即歸侍前旒。盡舒醫國手，調瘵會有瘳。還憶遐荒守，時能寄音不。
淳熙乙未春予有桂林之役自湘潭往省先塋以二月二日過碧泉與客煮茗泉上徘徊久之 張栻
下馬步深徑，洗盞酌寒泉。念不踐此境，于今復三年。人事苦多變，泉色故依然。緬懷德人游，物物生春妍。當時疏闢功，妙意太古前。屐齒不可尋，題榜尚覺鮮。書堂何寂寂，草樹亦芊芊。于役有王事，未暇謀息肩。聊同二三子，煮茗蒼崖邊。預作他年約，扶犁山下田。
七月旦日晚登湘南樓 張栻
又書稍去眼，日夕進微凉。高樓一徙倚，清風爲我長。漁父蔭深樾，歸人度浮梁。仰看河漢明，俯視羣山蒼。平生會心處，於此故難忘。舊聞水東勝，巖巒發天藏。豈無一日暇，勇往聊徜徉。民瘼未渠補，況敢懷樂康。天邊雲物佳，似復爲雨祥。秋成儻可期，歲晚或自强。當從農家鼓，一歷水雲鄉。
望後一日與客自水鄉登湘南月色佳甚翌日用鄉字韻簡游誠之 張栻
一雨五日餘，南州三伏凉。喚客近方沼，笑譚引杯長。相將復登樓，月色在屋梁。念我懷百憂，忽忽髮變蒼。及此少自舒，觴詠未可忘。孤光凜下照，景妙無留藏。沙邊數白鷺，欲下仍翔徉。羣動亦自得，如我四體康。平生子游子，虛白生吉祥。官舍并樓居，登臨筋力强。未可效王粲，居然思故鄉。
定叟弟生朝遣詩爲壽 張栻
我昔在嚴城，惟子桂林思。舊游復更踐，相望仍今茲。行止不可期，會合何參差。況乃近重九，清杯憶同持。想子撫初度，難忘蓼莪詩。而我獨東向，慇懃頌期頤。祝子以愛身，永佩過庭規。勉子事遠業，昔賢以爲師。安車按節度，中道行逶迤。他年老兄弟，鶴髮仍龐眉。歲晚話平生，期以無媿辭。及此良未易，兢兢願同之。
八月既望要詳刑護漕游水東早飯碧虛徧觀棲霞程曾龍隠諸巖晚酌松關放舟過水月洞月色佳甚逼夜分乃歸賦此紀遊 張栻
灕江即湘江，戢戢清見石。其東列羣峯，秋色碧復碧。日出霧露收，草徑上逼側。憑欄揩望眼，已足慰疇昔。更窺巖穴勝，創見爲驚咋。如何數里間，奇觀相接迹。寬同厦屋深，劃若巨靈擘。日月遞光景，風雲變朝夕。石橋幾年成，乳竇時一滴。神龍舊隠處，仰視多辟易。蛻迹凜猶存，隠隠印霜脊。下有澄湫深，餘波漱蒼壁。往者已仙去，來者此其宅。薄晚扣松關，風過聲索索。聊麾車騎退，容我且散策。却望訾家洲，輕舫度前磧。回首煙樹林，已復挂蟾魄。宇曠凈餘滓，羣物被光澤。何所寄遐思，空巖皎虛白。清輝可一規，水色相激射。天邊與川上，亭亭如合璧。居然廣寒游，不用假六翮。班坐依微瀾，晤賞共佳客。因之想千載，詎有今古隔。簫鼓歸夜闌，觀者粲城陌。往往羅杯盤，班班見殽核。諒因年歲豐，人意少舒適。視爾意少舒，於予亦忻懌。
次韓機幕韻 張栻
韓杜有佳句，炯炯如辰星。自昔此邦勝，中土亦飫聽。奇觀今愈多，洞戶長不扃。秀色真可餐，腴澤到畦丁。寒巖度輕舫，瘦嶺著危亭。固已小鴈蕩，寧復談錦屏。自我來擁麾，每思御風泠。如何半載間，足迹才一經。居然俯仰中，便覺塵慮冥。舊刻暗蒼蘚，往事過奔霆。頗聞煙霞外，往往接神靈。向來羽衣士，吐內誇奇齡。終焉亦歸盡，難留鬢毛青。塞鴈度霄漢，沙鷗飛遠汀。大哉天壤間，逍遥各隨形。人生亦何有，泛若水上萍。勿作分外念，但勉明德馨。乘時各努力，日馭不我停。夢回故園好，蘭菊羅中庭。從知靖節醉，遠勝次公醒。
秘閣鄭公移節鄉部置酒餞別詩以侑之 張栻
嗜僻寡同好，意合難語離。傾蓋今幾年，盍簪愜心期。況復王事同，退食陪委蛇。窺君肺腑中，落落無藩籬。獨有見義勇，褰裳欲從之。憂時多苦語，懷古更餘悲。坐使嶺海間，冰雪映清規。我拙倚君重，孤懷良自知。正如乘霧行，不覺蒙其滋。人生豈無別，念此尤依依。維閩號蕃庶，今亦困繭絲。平時里社游，耳目到隠微。想當入境初，不待褰車帷。晝綉匪所榮，民瘼要深醫。看培邦本强，詎止鄉國肥。還歸報明主，廟論資扶持。願堅歲寒節，慰我別離思。
清明後七日與客同爲水東之游翌朝賦此 張栻
平生山水癖，妙處只自知。夙約常寡味，邂逅愜心期。幅巾與藜杖，安步隨所之。朅來坐官府，頗覺此願違。城頭望羣峯，欲往類絆羈。三春苦風雨，晴日一伸眉。沙邊散車騎，竹輿從嘔咿。獨與三四客，野服相追隨。亭高俯空曠，洞古探瓌奇。懸崖隠日月，幽壑蟠蛟螭。澗水雜鳴佩，松風發清吹。興來即傾酒，語到亦論詩。聊揩簿書眼，償此閒暇時。所歷固未厭，所感多餘思。昔遊木葉下，今茲綠陰肥。江山雖可識，歲月迺如馳。素餐豈不念，懷安敢云私。歸來耿不寐，欹枕聽晨鷄。
題榕溪閣 張栻
寒溪澹容與，老木枝相樛。其誰合二美，名此景物幽。太史昔南騖，於焉曾少休。想當下榻初，清與耳目謀。品題得要領，亦有翰墨留。我來訪遺址，密竹鳴鈎輈。稍令舊觀復，還與佳客遊。樹影散香篆，水光泛茶甌。市聲不到耳，永日風颼颼。所忻簿書隙，有此足夷猶。平生丘壑願，如痼不可瘳。雖知等喧寂，終覺靜理優。更思濯滄浪，榕根浮小舟。
送陳擇之 張栻
君能千里來，乃作觸熱去。凉秋幸非遥，歸計無已遽。向來文字間，講論有平素。及茲共王事，益得君佳處。幾微獨深窺，圭角本不露。豈期寂寞濱，獲此友朋助。吾邦雖云僻，山水足奇趣。更期休沐晨，相與窮杖屨。匆匆何少悰，咄咄出別語。君懷負丞恩，行矣當及戍。我亦念歸歟，霜天收栗芋。後會未可期，往事屢回顧。贈言復何有，獨以此道故。寥寥千載前，達者同一路。所趨固絕塵，所履無虛步。臨深覺居高，仰止有餘慕。要須學滄溟，匯此百川注。他年儻相憶，訪我城南圃。無使歲月深，永思編簡蠹。
止酒 張栻
淵明通達士，止酒乃成詩。終焉未能忘，寄意良在茲。勇哉典午君，覆觴無再期。念彼萬乘貴，艱難有深思。況乃一介士，而或志可移。祓齋揆前訓，剛制聖所辭。銘心諒無斁，多言亦奚爲。
斜川日雪觀所賦 張栻
行客念故里，勞者思少休。如何歲華新，尚爾天南游。涉五遇佳日，品題自名流。聊復揩病眼，沙邊玩輕鷗。和風著冠巾，春意動林丘。緬懷千載人，孤高諒難儔。亦有一二士，舉酒相勸酬。未知吾故園，草木如此不。政拙甘下考，智短空百憂。賜歸儻蒙幸，舊盟良可求。
靜江歸舟中讀書 張栻
南風駕小雨，羣山凈如沐。吾歸及新凉，所歷慰心目。軋軋柔櫓鳴，卧見山起伏。推枕意悠然，還取我書讀。平生領解處，於焉更三復。老矣百念疎，但欲斯境熟。向來五嶺游，日力半吏牘。小心了官事，終覺媿惸獨。世路自險夷，人情費追逐。翩翩孤飛翼，息蔭望林麓。
張子真楊政光吳德夫追路湘源賦此以別 張栻
驅車出嚴關，觸熱歸路長。一雨羣物蘇，吾行亦清凉。灕水自南去，湘流正洋洋。眷言二三友，跋馬勤送將。蕭然短長亭，每語夜未央。張子名家駒，千里方騰驤。楊郎嶺中彥，而能歛鋒鋩。延陵舊所熟，氣味固難忘。向來幕府遊，三秀麗齋房。居然出別語，分袂楚粵鄉。人生會有別，勿悲參與商。獨有贈言意，臨岐更平章。風俗易移人，宦途劇羊腸。千鈞有不守，决去飛鳥翔。要當勉自持，詩書作金湯。他年相會處，刮目看增光。爲謝桂父老，無澤留一方。惟餘石間字，時與洗苔蒼。
登江陵郡城觀雪 張栻
黄雲澹四垂，飛雪忽無際。排空風力靜，整整若有制。穿林初著花，點瓦已成毳。低連七澤波，遠接關河勢。憑城領奇觀，壯思起病滯。四年領邊州，氣候苦多盭。清秋日昏昏，仲冬雷虺虺。雪花有時零，轉首即開霽。及茲洗瘴眸，天公豈無意。爲邦抱百憂，但願得豐歲。對之一欣然，不飲心已醉。春前尚餘臘，三白或可冀。更約竹間梅，共作歲寒計。
正甫還長沙復用斜川日和陶韻爲別 張栻
吾黨有佳士，寡欲自日休。眷言平生心，從我萬里游。披雲度嶺嶠，犯雪臨江流。顧我無定蹤，飄然若輕鷗。茲行雖云遠，所忻近故丘。況得與君俱，豈患寡朋儔。有酒君爲飲，有句君能酬。如何舍我歸，頗亦念此不。我老百念冷，獨有謀道憂。臨岐無他祝，簡編細研求。
子遠使君出守廣漢始獲傾蓋諸官賦詩贈別某廣漢人也故末章及之 張栻
半生落南州，分與岷峨疎。朅來荆江上，所忻近鄉閭。吾鄉多雋豪，雜遝來舟車。時從說情話，頗覺中懷舒。中間識胡公，粹美真璠璵。心遠氣自靜，語簡意有餘。向來有推轂，入校中祕書。名場萬夫立，人亟我則徐。拳拳抱忠愛，百慮纔一攄。白雲已在望，思親惜居諸。乞州枌榆邊，政以便版輿。同舍挽不住，清風挾歸裾。觀君進退間，此豈爲名譽。春帆肯小駐，論交良慰予。愛君秉質高，且復富蓄儲。任重則道遠，願言勿踟躕。吾州得賢牧，父老想樂胥。我亦有一廛，徑思歸荷鋤。
李仁甫用東坡寄王定國韻賦新羅參見貽亦復繼作 張栻
三韓接蓬萊，祥雲護山頂。涵濡雨露春，吞納日月景。美蔭背幽壑，靈根發奇穎。艱難航瀚海，包裹走湖嶺。仙翁閲世故，未肯遽生癭。相期汗漫游，歲晚共馳騁。願持紫團珍，往扣黄庭境。想翁面敷腴，玉色带金井。芸芸納歸根，湛此方寸靜。清規照濁俗，不惑類楊秉。懸知藥籠中，此物配丹鼎。從今談天舌，不用更澆茗。
外弟信臣總幹西歸駐舟沙岸得半月之款於其行口占道別 張栻
外家源流遠，文物被諸孫。嗟我數年來，頗識佳弟昆。酥酪本同味，蘭芷非殊根。競爽有如此，知當大其門。信也來過我，氣貌清而溫。方忻駐足地，中有靜者存。皎然明月光，豈復受濁渾。塤箎迭和時，此理試共論。
廬山有勝處曰卧龍南康朱使君始築茅繪諸葛武侯像於其中以書屬予賦詩寄題此篇 張栻
廬山仙靈宅，佳處固非一。頗聞卧龍勝，幽深諒難匹。懸瀑瀉琮琤，石壁兩崒嵂。草木被光輝，波瀾動回沒。今年朱使君，下馬恍若失。徘徊領妙趣，指點築茅室。爲愛卧龍名，英姿慨超軼。於焉儼繪事，長風起蕭瑟。髣髴梁父吟，尚想翁抱膝。慘澹風雲會，飄忽日月疾。獨存經世心，千載詎可汩。褰裳欲從之，雲濤渺寒日。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其一 張栻
熙熙陽春，既發既舒。翼翼南畝，是展是圖。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其二 張栻
嗟爾農夫，各敬乃事。往利爾器，誡爾婦子。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其三 張栻
惟生在勤，勤則及時。惟時之趨，時不爾違。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其四 張栻
祁祁甘雨，膏我下土。習習谷風，和澤乃普。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其五 張栻
往即爾耕，惟力之深。往蒔爾苗，勿倦其耘。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其六 張栻
于日于夕，自遂自達。爾心勿忘，彼生孰遏。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其七 張栻
惟天之心，矜我下民。民不違天，使爾有成。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其八 張栻
既穟既實，既堅既好。爾穫既周，先養爾老。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其九 張栻
保爾家室，撫爾幼穉。既迄有年，復思嗣歲。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其一○ 張栻
嗟爾父老，其訓其誡。俾務於本，惟土物愛。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其一一 張栻
不念其本，則越其思。所思既越，害斯百罹。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其一二 張栻
嗟爾父老，其告其喻。爾之有生，君實覆汝。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其一三 張栻
尊君親上，其篤勿忘。小心畏忌，率于憲章。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其一四 張栻
嗟爾父老，教之孝悌。孰無父母，與其同氣。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其一五 張栻
反于爾心，孰無愛敬。即是而推，烏往不順。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其一六 張栻
嗟爾父老，勿替諄諄。其未率從，警厲其身。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其一七 張栻
告以禍患，其使知懼。無俾蹉跌，以陷罪罟。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其一八 張栻
惟國之法，燁燁其垂。使爾知避，豈欲爾施。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其一九 張栻
爾或自陷，予疚予恫。曷使予懷，寘于爾衷。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其二○ 張栻
於赫聖主，敷德流澤。布宣弗勤，時予之責。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其二一 張栻
咨爾父老，助予念茲。豈予之助，報國是宜。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其二二 張栻
粵以今日，勸相于郊。乃作此詩，以懋爾勞。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其二三 張栻
咨爾父老，尚演厥義。其諷其歌，于鄉于里。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之  其二四 張栻
俾一其心，服我訓言。擊鼓坎坎，自古有年。
和石通判酌白鶴泉 張栻
談天終日口瀾翻，來乞清甘醒舌根。滿座松聲聞金石，微瀾鶴影漾瑶琨。淡中知味誰三嚥，妙處相期豈一樽。有本自應來不竭，濫觴端可驗龍門。
憩清風峽 張栻
扶疎古木矗危梯，開始知經幾攝提。還有石橋容客坐，仰看蘭若與雲齊。風生陰壑方鳴籟，日烈塵寰正望霓。從此上山君努力，瘦藤今日得同携。
讀李邕碑 張栻
荒榛日莫倚筇時，歎息危亭北海碑。後輩但知尊字畫，當年不得戍邊垂。豈關貝錦能成禍，祇恐干將不自奇。杜老惜才千古意，如今誰詠六公辭。
登法華臺 張栻
山間景物轉流年，臺上風光處處傳。放目便應雲夢小，憑欄平挹祝融巔。忽尋故國占天際，誰看孤舟繫岸邊。百感還將山下去，肯同槁木墮深禪。
謝楊文昭主簿寄詩楊之父紹興間倅建康不屈於兀朮而死 張栻
迺翁詈賊氣如虹，千載衣冠起懦庸。雙廟已應同卞壺，佳兒今喜見甄逢。傳郵贈我凌雲句，斷簡知君學古胸。忠孝可全須力勉，策勳寧復羨侯封。
喜廣仲伯逢來會 張栻
二阮向來俱莫逆，支筇爲我到山巔。濁醪共飲聊復爾，勝集于今亦偶然。人立千峯秋色裏，月生滄海暮雲邊。高談此地曾知幾，一笑歸來對榻眠。
和黄仲秉喜雨 張栻
雨後清泉遶舍流，懸知耘耜遍南州。占相歲事端無恙，勞苦農人亦少休。好句收功經百鍊，彌旬不見便三秋。閑來只願長豐稔，江海白鷗盟共求。
遊道場山次沈國錄韻 張栻
玻瓈盆外起千鬟，路入空濛紫翠間。心遠最便天宇迥，眼明偏見野雲閑。寒泉宰木留千載，清磬疎鐘度兩山。我亦湘城三徑在，湖邊歸去洗塵顔。
早秋湖亭 張栻
澤國今年秋氣蚤，湖亭清晚獨裴徊。翩翻荷蓋隨風舞，蕭瑟松聲带雨來。靜處豈云身計得，吟邊但覺歲華催。悠悠遠思憑誰寫，多病新來罷酒杯。
賦周畏知寓齋 張栻
知君隨寓即能安，久矣家山詠考槃。幕府漫游從鬢禿，竹窗寄傲有書觀。此身詎可忘三省，世路何妨閲萬端。俯仰周旋皆實理，未應祇向寓中看。
送甘可大 張栻
子陵溪水千年綠，猶憶登臨日暮時。子去定能尋勝概，書來當復慰相思。簡編有味寧論晚，得失從渠莫自疑。也學迂疎教似舅，不應空賦渭陽詩。
送胡伯逢之官金陵 張栻
相望數舍已云疎，遠別何因執子袪。漫仕想應同捧檄，舊聞當不廢觀書。月明淮水空陳迹，山繞新亭有故墟。暇日更須頻訪古，因來爲我道何如。
寄題建安公梅山堂 張栻
梅公山色近庭除，勝日供公几杖餘。千古謾傳棲迹地，當年誰憶愛君書。丹心炯炯元無間，白髮星星不用鉏。待得斯民俱奠枕，歸來端亦愛吾廬。
重九陪詳刑護漕東西樓之集 張栻
獵獵西風滿角巾，登臨秋思與雲平。山圍四野高低碧，江遶東城今古清。莫恨寒花未堪摘，且忻樽酒得同傾。政須客裏頻回首，細話家山此日情。
次趙漕贈王昭州韻 張栻
煌煌金節按江城，驛路梅花正小春。聞說爭迎來滿道，定將何術慰斯民。憩棠異日誇南國，懷橘歸時拜壽親。流澤會看均一路，要令治象復熙淳。
九日登千山觀 張栻
清晨領客上巉巖，野路衣襟濕翠嵐。九日開樽仍絕景，西風欹帽且高談。地形盤薄一都會，山色周遭萬玉簪。却指飛鴻煙漠漠，故園茱菊老江潭。
和正父游榕溪韻 張栻
隔岸高低露碧山，眼明便作故園看。直從榕影度輕舫，更傍溪光撫曲欄。鴻雁來希空悵望，梅花開早未初寒。喜君萬里同情話，明月清風足佐歡。
仲冬朔日登湘南樓復用正父前韻 張栻
歷遍江南處處山，嶠南還得倚樓看。化工此地無餘巧，爽氣窮冬更逼欄。官事隨時寧解了，書盟平日未應寒。相逢自有論文樂，只把空杯未礙歡。
六月二十六日秀青亭初成與客同集 張栻
亭成勝日好風光，佳客携將共一觴。蒼壁插空千古色，高松蔭堤三伏凉。網魚縷膾寒水玉，剝蓮煮鼎甘露漿。便覺故園渾在眼，祇應灕水似瀟湘。
送韓宜州 張栻
頃年未識宜州面，已信諸賢品藻公。幕下從容逢益友，胸中骯髒本家風。一麾且與寬凋瘵，華髮應無慕勇功。從古安邊須自治，人情初不間華戎。
鹿鳴宴 張栻
從昔山川夸八桂，只今文物盛南州。秋風萬里携書劍，春日端門拜冕旒。聖世取才先實用，儒生報國豈身謀。且看廷策三千字，爲寫平時畎畝憂。
送宇文正甫 張栻
重來能復幾旬餘，臨水登山又送渠。夜雨已知農事好，春寒未放小桃舒。眼前佳處應難盡，別後書來詎可疎。我亦相將歸舊隠，杖藜時復訪樓居。
雨後同周允升登雪觀 張栻
一雨端能減百憂，肩輿徑上最高樓。山容凈洗無窮碧，江水新添自在流。已覺春隨花片老，不應身似賈胡留。煙蓑風笠南山下，正好歸歟看麥秋。
題邢使君釣隠 張栻
使君卜築占芳洲，短檻疎籬處處幽。風月隨時供燕几，笑談終日在中流。翩翩影落來賓鴈，漠漠寒生欲下鷗。城市山林俱寓目，問君底處足消憂。
某辱歸父丈惠貺新詩謹次韻末章爲別 張栻
淮海相從幾歲年，南州鴈不到西川。重逢影落煙沙外，却喜身如金石堅。莫歎武城資莞爾，且看平楚正蒼然。剸繁自是君餘事，毫髮難逃止水淵。
和查仲文雪中即席所賦 張栻
方帽衝泥有客來，九衢俗眼莫驚猜。一樽相對十年外，兩脚新從萬里回。壯志未隨衰鬢改，孤懷良爲故人開。雪中細放梅花發，不用匆匆羯鼓催。
和宇文正甫探梅 張栻
天與孤清迥莫鄰，祇應空谷伴幽人。千林掃迹愁無那，一點橫梢眼便親。顧影莫驚身易老，哦詩尚覺句能新。幾多生意冰霜裏，說與夭桃自在春。
襄州護漕使者張侯寄示所作快目亭記辭多慷慨予讀而壯之且想斯亭觀覽之勝爲賦此 張栻
聞說君家快目亭，湓江直上起千尋。昔人事業規摹在，故國山河草木深。世態從渠翻覆手，壯圖還我短長吟。會須一展平戎策，始稱平生灑落襟。
送舜臣撫幹表兄赴部 張栻
疇昔相看意便傾，重逢便覺眼增明。半生漫仕壯心在，五月長江去棹輕。龜櫝久藏千乘寶，鵬風方快九霄程。公朝兼用人門選，外氏傳家舊有聲。
壽定叟弟 張栻
爲邦和氣滿鄉閭，袖手還家樂有餘。案上簡編元好在，閑中日月更寬舒。功名且要身長健，尋尺何求計不疎。好泛菊英斟壽酒，扁舟吾欲賦歸歟。
重九日與賓佐登龍山 張栻
曉風獵獵笛橫秋，澤國名山九日游。萬里煙雲歸老眼，千年形勢接中州。丘原到處堪懷古，萸菊隨時豈解愁。此日此心誰共領，朝宗江漢自東流。
贈樂仲恕 張栻
老子曾從先覺遊，後來文采繼風流。胸中有意窮千古，筆下成章映九秋。塵世利名無著莫，聖門事業要精求。詠歸消息今猶在，魚躍鳶飛會得不。
小園荼䕷盛開伯承以詩見督置酒于此爲增不敏之歎 張栻
留連紅紫計無從，晚惜芬芳萬卉空。枕上幾回清夢斷，風前政可碧紗籠。春隨夜雨但三歎，韻入香醪尚一中。長有花開消息在，不應鳴鼓便相攻。
再和  其一 張栻
閉門謝客少過從，獨倚修篁傲碧空。忽喜千條發瓊蕊，紛如萬鶴出樊籠。與君前日徘徊久，得句懸知慘淡中。胸次本無愁可著，何爲苦要酒兵攻。
再和  其二 張栻
夜讀韋編起欲從，門前流水落花空。春同心事應長在，月當燈光不用籠。弔古誰能嗟澤畔，高吟且欲效隆中。君詩似玉無瑕玷，豈有他山石可攻。
再和  其三 張栻
市朝車馬列雲從，君有危樓出半空。但覺乾坤增老眼，不妨日月轉空籠。花開花落關何事，江北江南只此中。互出新詩殊未艾，長城尚許短兵攻。
和楊教授  其一 張栻
道在無今昔，才難有屈伸。青編知了意，白眼付時人。鏡裏顔容舊，胸中事業新。絕歎知味鮮，渠自說甘辛。
和楊教授  其二 張栻
客少從蒿長，居深懶戶開。孤城歲云莫，瘦馬子能來。長策憐葵向，新詩更雨催。相看前日事，此首忍重回。
送少隠兄赴興元幕  其一 張栻
出手寧嫌晚，論心本不欺。五年江左客，萬里故園思。肯枉洞庭棹，來尋棠棣詩。固知名義重，豈但慰朝饑。
送少隠兄赴興元幕  其二 張栻
邊塞連關隴，貔貅罷戰征。幕中須預計，堂上乃奇兵。漢水追前策，秦原憶舊耕。書生亦多事，慷慨試經行。
廉州何使君挽詩二首  其一 張栻
橘井登賢籍，槐宮并俊游。姓名題鴈塔，文字上瀛洲。青簡窮千載，朱轓但一州。有懷終未試，眼看落山丘。
廉州何使君挽詩二首  其二 張栻
憶昔湟江上，相逢意便傾。胸中元浩蕩，筆下更縱橫。士伏徐公德，人言景倩清。定應鄉里敬，枌社祭先生。
和張晉彥遊嶽麓 張栻
齋舫凌煙浦，雲屏入畫圖。日烘花炫晝，風定水明湖。布穀催春種，提壺勸客沽。湘中無限景，賦詠繼三都。
送臨武雷令  其一 張栻
詔舉循良吏，時資撫字功。人情平易看，治道古今同。綠野新耕盛，潢池舊習空。便應君課最，名姓御屏中。
送臨武雷令  其二 張栻
去路連崇嶺，扁舟上漲濤。不違將母願，敢歎獨賢勞。境靜歸鳧鴈，庭空長艾蒿。不妨頻拄頰，千里寄風騷。
喜雨呈安國 張栻
望歲民心切，爲霖帝力均。崇朝變炎暑，舉目盡清新。坎坎連村鼓，熙熙萬室春。北窗凉枕簟，安穩到閑人。
十二月十六日夜枕上聞雷已而大雪 張栻
春信梅邊動，雷聲枕上驚。忽看窗紙白，頓覺竹聲清。江海空餘夢，壺觴起自傾。朝來倚樓處，玉樹滿湘城。
過湘潭劉信叔舊居有感 張栻
北渚留行客，東陵憶舊侯。池蓮半枯折，風葉正颼飀。事業留千載，英雄去一丘。平生許國志，歲晚詎悠悠。
題唐興寺湘江亭 張栻
寺廢蒼崖聳，江回遠岸明。風霜摧翰墨，歲月老絲緡。兀坐知茶味，閑行忘去程。長哦伊水句，回首若爲情。
彪德美來會于泉有詩因次韻 張栻
君卧衡山北，我行湘水濱。相逢還莫逆，清絕兩無塵。勝集追前日，輕陰近小春。濯纓聊復爾，舉首謝簪紳。
上封有懷元晦 張栻
憶共朱夫子，登臨冰雪中。劇談無俗調，得句有新功。別去鴈橫浦，重來月滿空。遥憐今夕意，清夢儻相同。
題福巖 張栻
擲鉢峯前寺，肩輿幾度來。樓臺還舊觀，杉檜撫新栽。湘水堂堂去，秋山面面開。裴徊千古思，風壑有餘哀。
題南臺寺 張栻
相望幾蘭若，勝處是南臺。閣迥規摹穩，門空晝夜開。回風時浩蕩，高嶺更崔嵬。謾說石頭滑，支筇得往來。
由西嶺行後洞山路 張栻
西嶺更西路，雲嵐最窈深。水流千澗底，樹合四時陰。幽絕無僧住，閑來有客吟。山行三十里，鐘磬忽傳音。
過高臺寺 張栻
著屋懸崖畔，開窗疊嶂秋。半欹雲榭冷，不斷石泉流。茗椀味能永，竹風聲更幽。平生版庵老，得句似湯休。
宿方廣寺 張栻
俗塵元迥隔，景物自天成。山近四圍碧，泉鳴永夜清。月華侵戶冷，秋氣與雲橫。曉起尋歸路，題詩寄此情。
和黄漕雪中將至長沙 張栻
吾道元如砥，人間謾畏途。未容舟泝峽，且泛雪平湖。子孝寧投杼，天回看脫弧。不應從我懶，欲老豆麻區。
人日遊城東晚飯陳仲思茅亭分韻得香字 張栻
絕憐梅事晚，與客到林塘。瓦椀村醪釅，杯羹野菜香。舊遊看壁字，新歲尚他鄉。一笑俱真率，悠然意未央。
二月十日野步城南晚與吳伯承諸友飲裴臺分韻得江字 張栻
春日煙沙岸，禪房風竹窗。有時傾綠酒，隨處見清江。世路紛多轍，吾生老此邦。千林看不盡，白鳥去雙雙。
與弟姪飲梅花下分韻得香字 張栻
日多色愈正，春和天與香。提携一樽酒，問訊滿園芳。嗣歲詩多思，懷人心甚長。更須多秉燭，玉立勝紅粧。
十四日陪黄仲秉渡湘飲嶽麓臺上分韻得長字 張栻
支筇穿百級，把酒問春光。喬木依然在，幽蘭祇自芳。未當湘水滿，更覺橘洲長。暝色猶回首，天涯話故鄉。
王長沙約飲縣圃梅花下分韻得梅字 張栻
平生佳絕處，心事付江梅。縣圃經年見，芳樽薄暮開。朗吟空激烈，燒燭且徘徊。未逐徵書去，窮冬尚一來。
湯總管邢監廟約遊城東酒間求詩爲賦此 張栻
春事已如許，客愁空自多。梅花成莫逆，樽酒付亡何。楚楚邢郎子，眈眈老伏波。定應容我醉，耳熱更高歌。
謝胡掾惠詩 張栻
一見知心事，旋觀慰月評。慈祥漢循吏，儒雅魯諸生。莫作周南歎，終期冀北程。新詩連夜讀，梅影伴孤清。
除夜立春 張栻
積雪陰難解，新梅凍未開。誰知殘臘底，已報早春來。一氣元無息，羣兒浪自猜。短檠非守歲，百感政交懷。
送趙節卿 張栻
昭代才難歎，宗盟世有人。千鈞定晚試，一角信逢真。政擬尋梅共，還經折柳新。青雲看穩上，回首楚江春。
二月二十五日登裴臺坐上口占 張栻
朝來風雨好，抱病亦登臨。故國江山在，荒城花柳深。憂時空百慮，望遠只微吟。春事如櫻筍，幽盟可重尋。
上巳日晚登裴臺自仲春凡三登 張栻
前日看花地，重來對落暉。雨餘山著色，沙沒水初肥。寒食家家出，殘紅樹樹飛。還同二三子，及此詠而歸。
長沙郡丞丁君挽詞 張栻
廉吏今尤重，朝家詔舉頻。方看千里駕，忽盡百年身。職業憂勞甚，遊從笑語真。空令行路歎，沒後見清貧。
和黄仲秉喜雨 張栻
雨凉窗戶好，佳木正陰陰。畎畝憂時念，乾坤濟物心。引泉聊自照，移竹更親臨。尚想皇華使，風前擁鼻吟。
寄侯彥周 張栻
塞鴈仍南去，慇懃問耒陽。催科應獨拙，理髮詎能長。邑古絃歌地，年豐魚稻鄉。婆娑還得不，三徑未云荒。
過長橋 張栻
西風吹短髮，復此渡長橋。木落波空闊，亭孤影動摇。徘徊念今昔，領畧到漁樵。儻有山中隠，憑誰爲一招。
多景樓 張栻
疇昔南徐地，登臨北固樓。平原迷故國，滄海接江流。木落煙莎晚，城孤鼓角秋。寄言鷗鷺侶，吾已具扁舟。
金山 張栻
萬頃洪濤裏，巍然閲古今。雲煙三島接，花木四時深。亂石維舟住，西風倚檻吟。朝宗知不斷，凄切此時心。
重陽前一日 張栻
九日明朝是，清樽强自開。蕭蕭疎雨暗，滾滾大江來。野菊閑無數，沙鷗靜不猜。何須騎臺飲，此興亦悠哉。
十五日過小孤山 張栻
沃野迥千里，巋然突孤標。崖分勢亦裂，江靜影頻摇。栖鶻巢何險，盤柯凍不凋。吾行足觀覽，未覺客程遥。
新亭 張栻
風景自今古，斯亭今是非。絕憐江水去，還有故山圍。得失同千慮，成虧共一機。所思惟謝傅，不但勝淮淝。
庚申過青草湖 張栻
已越重湖險，張帆勝順流。亂雲藏野寺，橫網閙漁舟。物色湖南好，風霜歲晚謀。未知荒歉後，得似向來不。
喜聞定叟弟歸 張栻
吾弟三年別，歸舟半月程。瘦肥應似舊，歡喜定如兄。秋日聯鴻影，凉窗聽雨聲。人間團聚樂，身外總云輕。
聞定叟弟已近適迫祀事未能出先遣姪輩往迎書此問訊 張栻
漸喜書題近，懸知歸意忙。才聞下湘水，早已過衡陽。雨洗秋山凈，凉生桂樹香。慇懃二三子，策馬爲迎將。
醇叟崇道之喪未得往哭聞窀穸有期輒賦二章以相挽者  其一 張栻
慶席親賢胄，心知道義尊。如何著閑處，終不近修門。三載成長別，微言未細論。人琴俱寂寞，風雨閉丘園。
醇叟崇道之喪未得往哭聞窀穸有期輒賦二章以相挽者  其二 張栻
晚歲渾無事，端居只自如。冰霜澆塊磊，日月老籧篨。山寺留題墨，晴窗罷卷書。從今行嶽路，忍復過公廬。
故太子詹事王公挽詩二首  其一 張栻
大節元無玷，中心本不欺。排姦力扛鼎，憂國鬢成絲。方喜三旌召，俄興一鑑悲。西風吹淚眼，夫豈哭吾私。
故太子詹事王公挽詩二首  其二 張栻
睿主龍飛日，如公舊學臣。忠言關國計，清節映廷紳。歲月身多外，江湖澤在民。當年遺直歎，千古更如新。
詩送陳仲思參佐廣右幕府 張栻
舊說桂林好，君今幕府遊。江山資暇日，梅雪類吾州。煮海何多說，安邊更預謀。政應勤婉畫，不用賦離憂。
呂善化秩滿而歸兩詩贈行  其一 張栻
令尹三年政，湘民去息思。艱難救災歉，憂瘁見云爲。薦牘今交上，夷途去不疑。正須頻顧省，御者可無辭。
呂善化秩滿而歸兩詩贈行  其二 張栻
伯氏相從舊，歸來意若何。從渠笑方拙，還我自吟哦。聖有詩書在，人多歲月過。德門好兄弟，夜雨細研磨。
默姪之官襄陽兩詩以送之  其一 張栻
默也相從久，吾心念汝多。又爲江漢別，空覺歲年過。氣習須消靡，工夫在講磨。惟應介如石，人事易蹉跎。
默姪之官襄陽兩詩以送之  其二 張栻
潦雨彌旬月，予方念鞠窮。子行何草草，別語又匆匆。漢沔英靈在，江山今昔同。未須登峴首，先合拜隆中。
送零陵賈使君二首  其一 張栻
藉甚零陵郡，風流記昔賢。宅存元水部，人識范忠宣。山近地宜竹，溪清岸有泉。官閒時訪古，餘韻故依然。
送零陵賈使君二首  其二 張栻
孝友傳家法，如君好弟兄。祇應推此意，便足慰民情。間歲仍艱食，新書督勸耕。想今瀟水畔，惟日望雙旌。
寄曾節夫 張栻
曾子別經月，相思如幾秋。不應行役歎，却爲賈胡留。雨後湖光滿，梅邊春意浮。須君細商略，晴日共茶甌。
送周畏知二首  其一 張栻
秋冬仍苦雨，旬浹喜霜晴。木末樓臺見，江頭橘柚明。登臨方適意，離別已增情。後夜相思地，寒梅影正橫。
送周畏知二首  其二 張栻
半世功名誤，蒼顔幕府游。文辭追楚些，得失付陽秋。薦牘方交上，衡門豈重留。青雲看穩去，快處一回眸。
題伏龍寺壁 張栻
少日憶曾到，歸途得小留。回還山寺古，蕭瑟柿林秋。道路情無那，琴書可細求。從來士窮達，分付水悠悠。
送外弟宇文挺臣二首  其一 張栻
合族情尤重，論交意復深。還爲萬里別，未盡幾年心。佳處應相憶，書來儻嗣音。及時須努力，莫待鬢華侵。
送外弟宇文挺臣二首  其二 張栻
漠漠灕江上，匆匆送客情。平原宵雨濕，絕壁野雲橫。世路多新轍，韋編有舊盟。中流屹砥柱，過浪豈能傾。
寄題周功父溪園三詠 嫣然亭 張栻
聞說亭花好，居然似蜀鄉。色深姿不俗，香淡意能長。高燭留深夜，輕陰護晚芳。何心較桃李，只擬答春光。
寄題周功父溪園三詠 溪亭 張栻
未識主人面，先爲溪上吟。澄潭依近岸，絕壁聳遥林。領略襟期遠，登臨歲律深。想當軒冕外，三歎有餘音。
寄題周功父溪園三詠 雪亭 張栻
溪園平廣處，雅稱雪中游。疎密看千變，高低共一丘。寒知松節勁，靜覺竹聲幽。還有故人否，當能著小舟。
曾節夫罷官歸旴江以小詩寄別 張栻
俗隘寧爲異，言深敢自欺。如何幕中辯，翻作暗投疑。行李秋將半，家園菊正滋。反躬端得味，當復有餘師。
寄趙漕 張栻
想得昭潭上，兒童夾道迎。皇華今日使，竹馬舊時情。梅蕊冬前拆，山光雨後清。使君桃李客，當爲駐車旌。
送李新州 張栻
清絕湘南地，鄉間見老成。蔽棠方有望，折柳却關情。側聽輿人誦，還新月旦評。相望幸鄰壤，猶得借餘明。
游誠之來廣西相從幾一年今當赴官九江極與之惜別兩詩餞行  其一 張栻
游子名家後，天資更敏强。壯懷知自許，遠業定難量。幕府文書簡，韋編趣味長。悵然成闊別，音寄莫相忘。
游誠之來廣西相從幾一年今當赴官九江極與之惜別兩詩餞行  其二 張栻
士學端成己，工夫要自程。聖門窺廣大，中德養和平。美玉資勤琢，良才詎小成。心期須後會，拭目更增明。
寄宇文邛州 張栻
寄語臨邛守，相望萬里情。有來詩句好，足驗教條清。好古從時訕，爲邦已政成。無尋子虛賦，忠厚詔諸生。
次陳擇之遊湖韻 張栻
落日遊鱼上，青林白鳥過。稻香來隔岸，巖影占清波。招隠何年賦，尋幽此地多。晚凉容縱棹，聽我采菱歌。
送但能之守潯州 張栻
循吏古猶少，嶺民今未蘇。丁寧煩詔旨，推擇得吾徒。根本誰深念，詩書計不迂。惟應敦此意，豈但應時須。
送祖七姪西歸二首  其一 張栻
萬里逢猶子，中年憶故鄉。只知情話好，豈覺去途長。巫峽波濤壯，秦山檜柏蒼。何能從汝往，佇立看歸艎。
送祖七姪西歸二首  其二 張栻
故國非喬木，名家重典刑。飄零念吾黨，寂寞撫遺經。菽水知何病，芝蘭要滿庭。汝歸應記取，爲我話丁寧。
中春過陽亭 張栻
亭古危臨岸，林幽巧近城。煙容隨雨住，花片著溪清。春事已如許，客懷誰與傾。亭前兩好樹，滿意欲敷榮。
堯廟 張栻
明祀崇千載，荒山拱萬靈。插天巉絕壁，飛瀑下空庭。繪事存淳古，真風寄杳冥。蘋繁何以薦，帝德日惟馨。
戶曹廬陵胡君引年求謝事予視其精力未衰留之踰半載乃今告去不復可挽爲詩送別澹庵君之叔父也 張栻
出守嗟何晚，懷歸已倦游。細看渾矍鑠，可是畏伊優。幕下傾三語，山中賦四愁。平生大小阮，來往足風流。
若海運使移節廣東賦詩贈別予每過若海諸郎誦書于旁琅琅可喜爲之重賦  其一 張栻
行止非人料，驅馳未席溫。傳聞選膚使，端爲慰黎元。瘴嶺農耕少，山城海氣昏。唯勤凋瘵慮，此外更何言。
若海運使移節廣東賦詩贈別予每過若海諸郎誦書于旁琅琅可喜爲之重賦  其二 張栻
玉雪明人眼，森然膝下郎。原流知衮衮，誦讀聽琅琅。有子若何慕，他年我莫量。願崇詩禮訓，勿近利名場。
送李崧老歸閩二首  其一 張栻
歷數勳賢後，如君到眼希。胸中藴金石，筆下出珠璣。傾蓋嗟何晚，臨流又送歸。他年儻相憶，尋我釣魚磯。
送李崧老歸閩二首  其二 張栻
公事妨開卷，遐征念索居。能來數月款，端爲百憂紓。師友洛川上，人才元祐初。歸來有新益，不惜幾行書。
和定叟送行韻 張栻
舊別情何限，重逢意豁然。相看疑似夢，款語不成眠。但欲燈窗共，其如事役牽。固應回首處，祇在集雲前。
題益陽清修寺 張栻
峯勢香爐直，溪流峽水潺。居然一蘭若，喚作小廬山。老木千崖表，孤亭萬竹間。明朝問征路，回首白雲閑。
故觀文建安劉公挽詩四首  其一 張栻
憶昨登廊廟，忠言達帝聰。所思惟盡瘁，敢復計成功。半世江湖上，千憂寤寐中。汗青誰秉筆，請考衆言公。
故觀文建安劉公挽詩四首  其二 張栻
國恥臣當死，公家二世心。忍看垂絕筆，誰續斷絃音。精爽今如在，衣冠恨更深。却嗟蜍與志，處世漫侵尋。
故觀文建安劉公挽詩四首  其三 張栻
平日多奇節，中間似富公。天從廬墓請，人說救荒功。辛苦培邦本，雍容遏亂鋒。文傳遺奏切，更過子囊忠。
故觀文建安劉公挽詩四首  其四 張栻
曾是南荆地，他年竹馬迎。旌旂嚴騎士，弧矢盛民兵。細考規摹舊，還知節制明。思公如峴首，同我淚縱橫。
追餞馬憲 張栻
膚使行原隰，清風伴往還。詩情渾漫興，雪意正相關。許國心何壯，憂民鬢易斑。留連三日語，解后十年間。
某以四十字送詳刑使君 張栻
拙守荆江上，無人共往還。能來慰牢落，話舊幾間關。冬壑龍蛇蟄，風林虎豹斑。相期涵養力，且到古人間。
除夕登仲宣樓 張栻
懷土昔人志，傷時此日心。長江霜潦凈，故國莫煙深。訪古多遺恨，憑欄更獨吟。細看前浦樹，生意已堪尋。
隔牆聞正父鄉飲甚樂偶畏風不預用前韻敬簡 張栻
元日忻晴色，新年祇舊心。故人同客裏，鄉話自情深。儘說成都酒，休爲楚澤吟。相逢須痛飲，歲月易侵尋。
劉勝因自襄陽過予渚宮於其歸小詩贈別 張栻
骯髒寧多忤，棲遲久倦游。折肱諳世味，袖手惜良籌。日月隆中晚，風煙峴首愁。登臨應慷慨，還解寄詩不。
光弼姪得邑西歸賦詩勉之併示光義二首  其一 張栻
共惟二百載，詩禮一門中。冷落吾憂甚，扶持爾輩同。傳心無異轍，隨用不言功。外慕知何極，惟應念祖風。
光弼姪得邑西歸賦詩勉之併示光義二首  其二 張栻
得邑寧論小，居官最近民。中誠儻無倦，同體會相親。暇日書還讀，清源政自新。吾兄有遺訓，爾輩足持循。
送曾裘父 張栻
交舊間何闊，能來浹日留。還尋佳橘頌，惜別仲宣樓。探古書盈屋，憂時雪滿頭。絕思黄閣老，招隠意綢繆。
帳幹周君桂林相從之舊己亥莫春出嶺迂道相過臨別求予言姑賦此 張栻
江北逢新雨，湘南憶舊遊。能來慰岑寂，恨不小遲留。日月徒催老，巧名浪自愁。惟應編簡樂，在己可深求。
中秋與僚佐登江陵郡城觀月 張栻
凉意今年早，蟾光七澤多。憑欄共懷古，擁袂獨高歌。風物關山遠，功名歲月過。一樽聊復爾，於此興如何。
遊章華臺 張栻
楚國舊雄勝，荒臺今是非。平川留宿潦，蕭寺掩斜暉。木落秋聲急，天高鴈影微。凄凉無處問，騎馬踏堤歸。
和元晦擇之有詩見懷 張栻
作別又如許，何當置我旁。卷舒書在手，展轉月侵床。合志師千載，相思謾一方。臨風三歎息，此意渺難量。
送范伯崇 張栻
堂堂延閣老，遺範見斯人。孝友傳家舊，詩書用力新。人心危易失，聖學妙難親。願勉思弘毅，求仁可得仁。
定叟弟生辰 張栻
清秋記弧矢，舉酒頌年長。別去今踰歲，情親祇對床。韋編閑玩味，幕府小徜徉。刮目它時看，光暉映棣棠。
南軒木犀 張栻
不隨秋月閟天香，冰雪叢中見縷黄。却得清寒惜花地，少須梅影慰孤芳。
和安國送茶 張栻
官焙蒼雲小卧龍，使君分餉自題封。打門驚起曲肱夢，公案從今又一重。
賦鄭子禮壽芝堂 張栻
莫向堂中覓壽芝，主人心地本平夷。子孫保此傳家瑞，世享長年自不疑。
喜雨呈安國  其一 張栻
懸知雨意未渠已，一夜簷聲到枕間。曉上高樓望雲氣，蟄龍千丈起西山。
喜雨呈安國  其二 張栻
早秧出隴蠶已絲，眼中一雨正垂垂。農家辛苦渠能識，請誦周公七月詩。
喜雨呈安國  其三 張栻
向來惻怛哀矜意，便覺雨滿乾坤間。城東大士寧關汝，民倚邦侯如泰山。
喜雨呈安國  其四 張栻
凉生椽筆試烏絲，妙語便作星斗垂。我亦小窗無一事，細傾新酒和公詩。
自烏石渡湘思去歲與朱元晦林擇之偕行講論之樂賦此 張栻
朝來一舸渡湘水，山色橫秋真可憐。忽憶去年聯騎客，沙邊搔首意茫然。
道間晚稻甚盛喜而賦此 張栻
我行自喜有勝事，夾道黄雲禾黍秋。聞道今年罷和糴，老農卒歲儻寬憂。
墳庵枕上追愴賦此 張栻
秋氣惻惻侵戶牖，霜林風過猶餘音。八年淚濕龍塘土，展轉不眠中夜心。
晚晴 張栻
昨日陰雲滿太空，眼前不見祝融峯。晚來風卷都無迹，突兀還爲紫翠重。
渡興樂江望祝融 張栻
日上寧容曉霧遮，須臾碧玉貫明霞。人謀天意適相值，寄語韓公不用誇。
仲秉再用前韻爲梅解嘲復和之  其一 張栻
幾年身在水雲間，愈見花邊下語難。猶有故人相慰藉，西山載酒未盟寒。
仲秉再用前韻爲梅解嘲復和之  其二 張栻
東君豈是結新知，誰共羣芳較疾遲。不但開花高一世，更看嘉實滿青枝。
有懷安國 張栻
若人別去已經秋，却見山間翰墨留。獨對西風揩望眼，試從雲際辨荆州。
自上封下福巖道旁訪李鄴侯書堂山路榛合不可往矣 張栻
石壁巉巖路已荒，人言相國舊書堂。臨機自古多遺恨，妙策當年取范陽。
下山有作 張栻
五日山行復下山，愛山不肯住山間。此心無著身長健，明歲秋高却往還。
廬陵李直卿以復名其齋求予詩久未暇也今日雪霽登樓偶得此遂書以贈顧惟聖門精微綱領豈淺陋所能發祇增三歎  其一 張栻
李侯索我復齋詩，此理難明信者稀。要識聖賢端的意，須於動處見天機。
廬陵李直卿以復名其齋求予詩久未暇也今日雪霽登樓偶得此遂書以贈顧惟聖門精微綱領豈淺陋所能發祇增三歎  其二 張栻
萬化根原天地心，幾人於此費追尋。端倪不遠君看取，妙用何曾間古今。
和張荆州所寄  其一 張栻
自古荆州通陸海，祇今學士過青錢。笑譚坐了安邊策，取次成詩盡可編。
和張荆州所寄  其二 張栻
詩來千里作春妍，尚記城南五畝園。豈但苔痕留屐齒，故應石上有漥罇。
和張荆州所寄  其三 張栻
有時散策過西鄰，共向東風憶故人。芙蓉亭下池水滿，敬簡堂前楊柳春。
和張荆州所寄  其四 張栻
鍾陵未命千里駕，洞庭亦繫沙邊舟。閉門讀書卧歲晚，世事敢云風馬牛。
和張荆州所寄  其五 張栻
明時未可廢譚兵，壯歲寧容便乞身。何人爲向沙頭去，憑仗慇懃一問津。
正月强半梅猶未開黄仲秉作詩嘲之次韻  其一 張栻
孤芳未分落人間，故向東風小作難。眼底莫容蜂蝶亂，好留明月趁春寒。
正月强半梅猶未開黄仲秉作詩嘲之次韻  其二 張栻
水邊疎影幾人知，尚喜詩翁到未遲。怪得尋花心眼別，去年曾賦上林枝。
謝邢少連送葡萄豆蔻栽  其一 張栻
君家小圃占春光，眼看龍鬚百尺長。移向樓邊并寒井，明年垂實更陰凉。
謝邢少連送葡萄豆蔻栽  其二 張栻
留取園中數畝賒，擬栽靈藥謝紛華。兒童今日知翁喜，移得君家豆蔻花。
晚過吳伯承留飲 張栻
推門野路竹毿毿，落日天寒相對談。可是主人風韻別，自斟白酒擘黄柑。
某敬采民言成六韻爲安撫閣老尚書壽伏幸過目  其一 張栻
里胥不踏桑麻路，桴鼓長閑花柳村。都在邦君和氣裏，賣刀買犢長兒孫。
某敬采民言成六韻爲安撫閣老尚書壽伏幸過目  其二 張栻
前時勸君出東郊，父老歡呼望羽旄。甘雨便隨車馬到，眼看霑足徧蓬蒿。
某敬采民言成六韻爲安撫閣老尚書壽伏幸過目  其三 張栻
清坐鈴齋公事稀，春來風日更遲遲。胸中水鏡渠自避，却笑缿筩徒爾爲。
某敬采民言成六韻爲安撫閣老尚書壽伏幸過目  其四 張栻
蜀江東下接襄江，總是當年蔽芾棠。此地回旋莫嫌窄，且教春色滿三湘。
某敬采民言成六韻爲安撫閣老尚書壽伏幸過目  其五 張栻
公今卧護足從容，豈有扁舟欲便東。少待政成歸帝所，此邦還在化鈞中。
某敬采民言成六韻爲安撫閣老尚書壽伏幸過目  其六 張栻
湘民清曉壽邦君，下客慚無句語新。敢述老農歌誦意，一觴持上太夫人。
夜得嶽後庵僧家園新茶甚不多輒分數椀奉伯承 張栻
小園茶樹數十許，走寄萌芽初得嘗。雖無山頂煙嵐潤，亦有靈泉一派香。
四月四日飲吳仲立家海桐花下吳伯承以事不至寄詩來次韻 張栻
翠蓋亭邊春色歸，還來把酒及開時。坐無車公歡意少，猶得風前讀好詩。
題湘潭丞黄子辯哦松軒 張栻
黄子官居多暇日，吟哦薄暮一窗中。雖無㶁㶁循除水，但覺颼颼滿屋風。
筠州曾使君寄貺中州新芽賦此以謝  其一 張栻
黄蘗山前水遶沙，春風吹石長靈芽。午窗落磑飛瓊屑，嗚椀翻湯湧雪花。
筠州曾使君寄貺中州新芽賦此以謝  其二 張栻
日長燕寢無公事，忽憶故人雲水邊。包裹甘芳慰幽獨，使君風味故依然。
仲春有懷  其一 張栻
青山四面擁江城，暮角聲中淡月明。自倚闌干生白髮，無心行樂趁春晴。
仲春有懷  其二 張栻
西湖景物元瀟灑，楊柳新來兩岸垂。亦有游人往來否，不應閑過看花時。
仲春有懷  其三 張栻
老木高枝不可攀，玉泉飛出半崖間。如何借得清冷水，一洗瘡痍爲解顔。
仲春有懷  其四 張栻
楚翠亭邊花正開，道鄉臺下石崔嵬。主人今有此客否，客亦思君日百回。
仲春有懷  其五 張栻
想見城南春水深，春來夜夜動歸心。隔牆季子應無恙，爲託飛鴻寄好音。
次韻無爲使君尊兄見寄之什 張栻
江山接境相望近，風雨一春音問疎。安得從公苕霅上，幅巾一葉卧看書。
從呂揚州覓芍藥栽 張栻
揚州風物故依然，夢想他時楚水邊。乞與靈根歸自種，梢頭繭栗看新年。
鶴 張栻
月底風前意味多，不妨佇立勝婆娑。軒中君子知多少，遣汝乘軒看若何。
望廬山 張栻
却望廬山倚柁樓，半空宿靄未全收。蒼然五老獨獻狀，似欲勸人求一遊。
十二月乙卯登岳陽樓丙辰再登 張栻
維舟徑上岳陽樓，風雨排空暝不收。明日重來天色好，君山元自翠光浮。
舟行湘陰道中雪作 張栻
歲晚歸來風雪裏，有懷端復爲誰開。江清沙白湘陰路，却似當年訪戴回。
登樓 張栻
風雨經旬只閉門，朝來倚檻已春深。不知花片飛多少，但覺江城滿綠陰。
題城南書院三十四詠  其一 張栻
差差竹影連坡靜，細細荷風透屋香。午寂睡餘聊隠几，人間何用較閑忙。
題城南書院三十四詠  其二 張栻
新竹成林蕉葉青，隔籬深處有蟬鳴。晚凉更覺長堤靜，自遶荷花待月明。
題城南書院三十四詠  其三 張栻
堦前樹影開還合，葉底蟬聲短復長。睡起更知茶味永，客來聊共竹風凉。
題城南書院三十四詠  其四 張栻
新凉物物有精神，靜倚書窗聽雨聲。忽憶子綦元未解，强分天籟太粗生。
題城南書院三十四詠  其五 張栻
凌晨騎馬路新凉，來挹湖邊風露香。妙意此時誰共領，波間鷗鷺靜相忘。
題城南書院三十四詠  其六 張栻
林塘過雨不勝秋，萬蓋跳珠寫碧流。倚檻孤吟天欲暮，更穿芒屩上方舟。
題城南書院三十四詠  其七 張栻
山色頓清秋欲半，湖光更凈日平西。凉風獵獵低荷蓋，歸翼翩翩度柳堤。
題城南書院三十四詠  其八 張栻
湖邊小築喜新成，秋入西山照眼明。不是厭喧來覓靜，四時光景本均平。
題城南書院三十四詠  其九 張栻
秋風颯颯林塘晚，萬綠叢中數點紅。若識榮枯是真實，不知何物更談空。
題城南書院三十四詠  其一○ 張栻
移得幽蘭幾本來，竹籬深處手栽培。芬芳不必紉爲佩，月白風清取次開。
題城南書院三十四詠  其一一 張栻
今年少雨菊花遲，青蕊方開三兩枝。但得悠然真意在，青山何處不相宜。
題城南書院三十四詠  其一二 張栻
秋後冬前一月晴，小園佳處日經行。半山木落樓臺露，幾樹霜餘橘柚明。
題城南書院三十四詠  其一三 張栻
鐃鼓喧豗十里城，人情正喜上元晴。瘦筇獨立湖邊路，却有白鷗同眼明。
題城南書院三十四詠  其一四 張栻
和風習習禽聲樂，晴日遲遲花氣深。妙理沖融無間斷，湖邊佇立此時心。
題城南書院三十四詠  其一五 張栻
曉來天氣便清新，獨倚闌干正暮春。花落花開鶑自語，東風吹水細鱗鱗。
題城南書院三十四詠  其一六 張栻
花柳芳妍十日晴，五更風雨送餘春。莫嫌紅紫都吹盡，新綠滿園還可人。
題城南書院三十四詠  其一七 張栻
並湖數畝新疏闢，便有魚兒作隊行。我亦隨流浮小艇，晚凉細看縠紋生。
題城南書院三十四詠  其一八 張栻
無言桃李也成陰，葉底黄鸝自好音。一縷爐煙清晝永，韋編卷罷短長吟。
題城南書院三十四詠  其一九 張栻
化工生意源源在，靜處詳觀總不偏。飛絮滿空春不盡，新荷貼水已田田。
題城南書院三十四詠  其二○ 張栻
野艇新成尋丈許，柳堤橘浦足周旋。添蓬不但爲遮日，準擬乘凉聽雨眠。
題城南書院三十四詠  其二一 張栻
暮從別墅跨馿歸，風雨蕭蕭泥濺衣。出門回首且按轡，細聽泉聲和式微。
題城南書院三十四詠  其二二 張栻
陰陰松竹影自轉，午枕無人到北窗。何許狂風來動地，夢回波浪洶春江。
題城南書院三十四詠  其二三 張栻
疎竹蕭蕭正雨聲，眼中日影又還晴。鈎窗燕坐夏將半，荷葉已香湖水清。
題城南書院三十四詠  其二四 張栻
莫道閑中一事無，閑中事業有工夫。閉門清晝讀書罷，掃地焚香到日晡。
題城南書院三十四詠  其二五 張栻
亭畔薰風盡日凉，來從水面過新篁。悠然但覺盈襟抱，千古虞絃意未央。
題城南書院三十四詠  其二六 張栻
拍堤水滿草茸茸，盡日野航西復東。欲去未須愁日暮，月明波面更溶溶。
題城南書院三十四詠  其二七 張栻
烏雲夭矯風作惡，雷奔電掣雨懸河。須臾天宇復清霽，突兀西山紫翠多。
題城南書院三十四詠  其二八 張栻
朝陽初上藕花香，下馬虛亭一味凉。山鳥自呼魚自樂，誰云身世可相忘。
題城南書院三十四詠  其二九 張栻
北窗竹簟午陰凉，亦有清風到我旁。還與陶公事同否，未妨諸子細商量。
題城南書院三十四詠  其三○ 張栻
睡覺西山月正平，荷香不斷曉凉生。園中隻鶴知人意，已作金風警露聲。
題城南書院三十四詠  其三一 張栻
西風夜半摧炎暑，曉看雲橫天際秋。時序轉移皆妙理，惟應及早戒衣裘。
題城南書院三十四詠  其三二 張栻
新凉修竹意愈靜，初日芙蕖色倍鮮。物態直須閑裏見，人情多向快中偏。
題城南書院三十四詠  其三三 張栻
四面紅蕖鏡綠波，晚凉柰此野情何。憑城更覺看山穩，入戶還欣得月多。
題城南書院三十四詠  其三四 張栻
殷雷終日在前山，風卷雲環意作難。泊暮有懷空佇立，忽然飛雨到闌干。
臘月二十二日渡湘登道鄉臺夜歸得五絕  其一 張栻
三年不作山中客，才踏船舷眼便明。曳杖直登千尺磴，尚欣脚力慰生平。
臘月二十二日渡湘登道鄉臺夜歸得五絕  其二 張栻
舊日書堂倚翠屏，只今棟宇尚高明。門前恍若聞絃誦，㶁㶁遶牆流水聲。
臘月二十二日渡湘登道鄉臺夜歸得五絕  其三 張栻
道旁老松高拂雲，刳心取明彼何人。說與往來須愛護，雪霜時節看長身。
臘月二十二日渡湘登道鄉臺夜歸得五絕  其四 張栻
人來人去空千古，花落花開任四時。白鶴泉頭茶味永，山僧元自不曾知。
臘月二十二日渡湘登道鄉臺夜歸得五絕  其五 張栻
湘江歲晚水清淺，橘洲霜後猶青葱。歸舟著沙未渠進，且看漁火聽疎鐘。
次韻許深父  其一 張栻
日日經行只小園，靜搘邛竹聽鳴泉。此時心事何人共，素壁題詩第幾篇。
次韻許深父  其二 張栻
西山老木正亭亭，雲影參差陰復晴。手卷殘書天欲暮，聞君剝啄叩門聲。
次韻許深父  其三 張栻
却下斜坡並柳堤，雙飛燕子正銜泥。紛紛風雨春將半，淥漲平湖橋柱低。
次韻許深父  其四 張栻
下瞰寒江百尺坡，小松新種也婆娑。栽培擬待凌雲日，眼底浮花奈若何。
次韻許深父  其五 張栻
年中一稔願無餘，漸喜微呼息里胥。贏得閑身學農圃，未妨斜日带經鋤。
初夏偶書 張栻
江潭四月熟梅天，頃刻陰晴遞變遷。掃地焚香清畫水，一窗修竹正森然。
墨梅  其一 張栻
眼明三伏見此畫，便覺冰霜抵歲寒。喚起生香來不斷，故應不作墨花看。
墨梅  其二 張栻
日暮橫斜又一枝，水邊記我獨吟詩。不妨更作江南雨，併寫青青葉下垂。
謝韓監芍藥 張栻
一年春事雨聲裏，十里揚州夢想邊。眼底名花煩折贈，君家風物自嫣然。
龍孫竹生辰陽山谷間高不盈尺細僅如針而凡所以爲竹者無一不具予寘石斛中暮春生數筍森然可喜爲賦此 張栻
小竹如針能具體，方春茁筍更堪憐。乾坤妙用無餘欠，隠几旁觀爲莞然。
葉夷中屢以書求予記敬齋予往年嘗爲親舊爲記及銘矣今獨成兩絕句寄之  其一 張栻
聰明用處翻多暗，機巧萌時正自癡。若識聖門持敬味，臨深履薄更何之。
葉夷中屢以書求予記敬齋予往年嘗爲親舊爲記及銘矣今獨成兩絕句寄之  其二 張栻
向來屢著敬齋語，正恐多言意未明。今日報君惟一句，工夫端的貴躬行。
謝侯彥明惠白蓮栽  其一 張栻
添得湖光百畝餘，湖邊早已成菰蒲。更移玉井峯頭種，還有花開十丈無。
謝侯彥明惠白蓮栽  其二 張栻
青鞋不踏遠公社，偶共濂溪嗜好同。少待薰風開玉鏡，與君來賦月明中。
書妙應庵壁 張栻
窗前新竹凈娟娟，借我風凉一榻眠。試問莊周說鵬鷃，何如洙泗舉魚鳶。
壽定叟弟  其一 張栻
今年黄菊開花早，手擷芳新壽一杯。不用南陽三十斛，家山根蒂好栽培。
壽定叟弟  其二 張栻
堂堂自昔源流遠，衮衮方來事業長。駟馬安車遵大道，正須緩轡不須忙。
壽定叟弟  其三 張栻
向來相望各天涯，兩載團欒似舊時。只恐桐江來趣駕，明年把酒又相思。
嶽後步月 張栻
衡嶽山邊霜夜月，青松影裏看嬋娟。正須我輩爲領略，寒入衣襟未得眠。
訪羅孟弼竹園  其一 張栻
籃輿嘔軋上荒坡，奈此緣成修竹何。歷眼向來誰復領，買山未覺費金多。
訪羅孟弼竹園  其二 張栻
林深谷窈路詰曲，慘澹西山橫遠青。想得天寒來獨倚，空雲髣髴下湘靈。
訪羅孟弼竹園  其三 張栻
江梅獨立蔭頹牆，苔蘚封枝色老蒼。手剪荆榛增歎息，眼中春意滿三湘。
訪羅孟弼竹園  其四 張栻
知君日來修竹底，却課市樓朱墨程。應是禪門嫌揀擇，不論清濁要圓成。
臘月二日携家城東觀梅夜歸  其一 張栻
前日看花正薄陰，重來晴日更精神。莫教容易飛花片，且放千林自在春。
臘月二日携家城東觀梅夜歸  其二 張栻
元自陽春無間斷，何人能識化工心。梅邊把酒日近午，鳥語風微花氣深。
臘月二日携家城東觀梅夜歸  其三 張栻
晴日東山飽看花，歸來野路已昏鴉。坡頭認得疎籬處，薝蔔林中李老家。
臘月二日携家城東觀梅夜歸  其四 張栻
仰看鴻雁思吾弟，連日清游只欠渠。不知千里江南路，亦有梅花似此無。
題庾樓 張栻
南瞻廬阜北淮山，下有長江萬頃寒。往事無邊隨去浪，西風有客傍闌干。
城南即事  其一 張栻
活泉細引忽盈溝，自遶書齋堦堦流。添得眼前無限思，石橋竹塢共清幽。
城南即事  其二 張栻
一春風雨水平湖，更覺湖心月榭孤。坐看百花開落遍，依然山色對清盧。
城南即事  其三 張栻
東風吹得綠成陰，積雨初收柳絮輕。記取湘中最佳處，橘花開時香滿城。
城南即事  其四 張栻
月榭當湖景最奇，故人千里寄新題。背欄看字成相憶，何日能來步柳堤。
城南即事  其五 張栻
茅亭水溜四周遭，花木經春一一高。却望西山隔江水，徑思一葉泛雲濤。
城南即事  其六 張栻
枕邊風雨過今春，起步園林已綠陰。更向坡頭望湘浦，水雲無際遶遥岑。
次韻劉樞密  其一 張栻
朔風漠漠低黄雲，曉看繽紛萬鶴羣。爲應農祥眉一展，更將餘力付斯文。
次韻劉樞密  其二 張栻
燕寢凝香意自長，不須乘月據胡床。新正更喜身强健，和氣都歸柏子觴。
是日二使者出游晚凉有作 張栻
疎風細雨隨華節，西浦東山總勝游。拙守亦忻凉意好，挑燈清坐讀春秋。
二使者游東山酒後寄詩走筆次韻  其一 張栻
頗聞東山盛行樂，坐想風前酒興豪。領略正應胸次別，吟哦更覺筆端高。
二使者游東山酒後寄詩走筆次韻  其二 張栻
綉衣雙節從天下，文字皆稱一世豪。桂山發地凜千尺，新詩與之相並高。
二使者游東山酒後寄詩走筆次韻  其三 張栻
壯歲幾成山水癖，年來袖手不能豪。忽傳燈底詩篇好，但想雲間屐齒高。
次韻范至能峽中見寄 張栻
合綰絲綸對紫薇，却捫青壁聽猿啼。祇應許國心金石，蜀道如天亦可梯。
前日從趙漕飲因得徧觀所藏書帖之富既歸戲成三絕簡之  其一 張栻
烏雲夭矯天欲雨，虛堂美蔭共徜徉。開奩百軸驚傳玩，更覺人間六月凉。
前日從趙漕飲因得徧觀所藏書帖之富既歸戲成三絕簡之  其二 張栻
舊藏自是承平物，新軸收從古道旁。人間好事戒多得，防有雷霆下取將。
前日從趙漕飲因得徧觀所藏書帖之富既歸戲成三絕簡之  其三 張栻
今古驅馳翰墨場，何人下筆到顔楊。君侯知我有書癖，乞與西臺字幾行。
題馬氏草堂復齋聽雪  其一 張栻
前鄰百鬼瞰高明，夜雨華榱歎昔人。却愛君家鴻鴈集，還能葺理草堂春。
題馬氏草堂復齋聽雪  其二 張栻
今古茫茫浪著鞭，誰知聖學有真傳。請君細誦復齋記，直到羲爻未畫前。
題馬氏草堂復齋聽雪  其三 張栻
平生求友人千里，永夜論心雪滿窗。爲問蒲團聽修竹，何如一舸泛清江。
送林擇之 張栻
遺篇寂寞論心少，一見吾人意已傾。冰雪持身金石志，它年事業更光明。
次韻趙漕  其一 張栻
中宵憂歲不成寐，一雨爲霖敢自虞。應是行臺借餘潤，故教均澤及樵蘇。
次韻趙漕  其二 張栻
雨聲歷歷來庭戶，喜色津津到澤虞。擊壤徑思同野老，名亭詎敢學坡蘇。
和答鄭憲分贈米帖 張栻
字中有筆米博士，片紙人間什襲藏。好帖袖歸終日看，從渠車馬閙康莊。
偶作 張栻
世情易變如雲葉，官事無窮類海潮。退食北窗凉意滿，卧聽急雨打芭蕉。
偶成 張栻
公庭過午無餘事，退食歸來默坐時。晴日半窗香一縷，陽來消息只心知。
送鄭憲酒 張栻
晴日南山几杕俱，躋高選勝不須扶。也知坐上多佳客，可著青州從事無。
再和 張栻
想得經行與客俱，身强寧復要人扶。晚來山色應難盡，十里青蒼看有無。
韓廷玉築亭於官舍之旁園中故多梅會有飛雪予因題其扁曰梅雪蓋取少陵詩語而劉公貢父送劉長官掌廣西機宜嘗用此事有雪片梅花五嶺春之句今廷玉適爲此官于以名亭抑其宜也亭邊花木多吾弟定叟舊植故予首章及之  其一 張栻
城陰一徑自深窈，花木成行菊遶籬。細說當時經始事，夢回春草費相思。
韓廷玉築亭於官舍之旁園中故多梅會有飛雪予因題其扁曰梅雪蓋取少陵詩語而劉公貢父送劉長官掌廣西機宜嘗用此事有雪片梅花五嶺春之句今廷玉適爲此官于以名亭抑其宜也亭邊花木多吾弟定叟舊植故予首章及之  其二 張栻
南州要是梅開早，北客巡簷偏眼明。一夜飛花來點綴，新亭而復得佳名。
韓廷玉築亭於官舍之旁園中故多梅會有飛雪予因題其扁曰梅雪蓋取少陵詩語而劉公貢父送劉長官掌廣西機宜嘗用此事有雪片梅花五嶺春之句今廷玉適爲此官于以名亭抑其宜也亭邊花木多吾弟定叟舊植故予首章及之  其三 張栻
眼底風光正自佳，滯留何必歎天涯。日長况是文書省，且與閑吟對落花。
立春日禊亭偶成 張栻
律回歲晚冰霜少，春到人間草木知。便覺眼前生意滿，東風吹水綠差差。
和陳擇之春日四絕  其一 張栻
花落花開總可憐，嶠南亦復好風煙。雨餘起我故園夢，漠漠浮鷗水拍天。
和陳擇之春日四絕  其二 張栻
年華冉冉春將半，花事匆匆雨滿城。想復東郊變新綠，未妨携酒趁初晴。
和陳擇之春日四絕  其三 張栻
泗上當時鼓瑟人，風雩豈是樂閑身。言外默傳千聖旨，胸中長有四時春。
和陳擇之春日四絕  其四 張栻
日長漸有簡編樂，春半已將櫻筍來。無數青山相慰藉，有時明月共裴徊。
元日 張栻
古史書元意義存，春秋揭示更分明。人心天理初無欠，正本端原萬善生。
從鄭少嘉求貢綱餘茶  其一 張栻
貢包餘璧小盤龍，獨占人間第一功。乞與清風行萬里，爲君一洗瘴雲空。
從鄭少嘉求貢綱餘茶  其二 張栻
茗事蕭疎五嶺中，修仁但可愈頭風。春前龍焙令人憶，知與故人風味同。
初食荔枝  其一 張栻
開奩未暇論香味，便合令居第一流。細擘輕紅傾瑞露，周南端復且淹留。
初食荔枝  其二 張栻
照水依山祇自奇，晞風沐雨借光輝。冰肌不受紅塵涴，赬頰從教酒暈肥。
嶺南荔枝不可寄遠龍眼新熟輒以五百顆奉晦叔或可與伯逢共一酌也  其一 張栻
荔子如今尚典刑，秋林圓實著嘉名。雖無赬玉南風面，却耐筠籠千里行。
嶺南荔枝不可寄遠龍眼新熟輒以五百顆奉晦叔或可與伯逢共一酌也  其二 張栻
手自封題寄故人，聊將風味赴詩唇。千年尚憶唐羌疏，不汙華清驛騎塵。
壽定叟弟  其一 張栻
聞說清朝對紫宸，君王側席屢咨詢。惟應民瘼開陳切，故遣分符驗撫循。
壽定叟弟  其二 張栻
聞說嚴人愛貳車，呻吟赴愬頼携扶。從今充擴應無倦，千里疲民待子蘇。
壽定叟弟  其三 張栻
聞說年來更老成，清心寡欲厭紛紜。固知造物有深意，端享修齡看策勳。
壽定叟弟  其四 張栻
秋風想已治歸裝，吾亦扁舟具碧湘。世味祇應諳歷遍，何如兄弟對方床。
壽定叟弟  其五 張栻
年年桂綻菊開時，長憶芳樽共一巵。請誦周人和樂句，全勝三歎陟岡詩。
丙申至前五日復坐南窗憶去年詩又成兩章  其一 張栻
依然紅日照窗楣，還是去年消息時。妙理不須尋轍迹，只於生處驗新知。
丙申至前五日復坐南窗憶去年詩又成兩章  其二 張栻
新晴物物有春意，正值一陽來復時。變化無窮俱是易，探原密處起乾知。
題雉山禊亭 張栻
一曲清江正可憐，隔江新竹露娟娟。好風成我曲肱夢，起看飛雲度碧天。
夢乘大舸卧泛江湖波濤甚壯醒乃悟其爲雨因成小詩 張栻
平生得意白鷗外，歲晚歸心鴻鴈俱。蕉葉雨聲喧曉枕，夢成風楫泛江湖。
南嶽庵僧寄上封新茶風味甚高薄暮分送韓廷玉李嵩老 張栻
浮甌雪色喜初嘗，中有祝融風露香。徑欲與君同晤賞，短檠清夜正相望。
跋王介甫遊鍾山圖 張栻
林影溪光靜自如，蕭疎短鬢獨騎馿。可能胸次都無事，擬向山中更著書。
歲晚烹試小春建茶 張栻
陽月藏春妙莫窺，靈芽粟粒露全機。煮泉獨啜寒窗夜，已覺東風天際歸。
昨過漕臺庭前荼䕷盛開已而詹體仁海棠和章及此因用前韻賦兩章  其一 張栻
玉立春深雪不如，生香透骨雪應無。莫遣飄零雜塵土，芬芳留入碧琳腴。
昨過漕臺庭前荼䕷盛開已而詹體仁海棠和章及此因用前韻賦兩章  其二 張栻
紛紛花片逐風飛，綠幄藏春自一奇。不入時人紅紫眼，却須我輩與題詩。
所思亭海棠初開折贈兩使者將以小詩  其一 張栻
未須比擬紅深淺，更莫平章香有無。過雨夕陽樓上看，千花容有此膚腴。
所思亭海棠初開折贈兩使者將以小詩  其二 張栻
東風著物本無私，紅入花梢特地奇。想得霜臺春思滿，一枝聊遣博新詩。
廖憲送牡丹用海棠韻復走筆戲和之  其一 張栻
綠葉滿園風雨餘，君家花事嶺中無。眼明見此復三歎，京洛名園憶上腴。
廖憲送牡丹用海棠韻復走筆戲和之  其二 張栻
報答春光須著語，年來老我不能奇。風前娟好有餘態，未必此花如此詩。
定叟弟頻寄黄蘗仰山新芽嘗口占小詩適災患亡聊久不得遣寄今日方能寫此  其一 張栻
瘴雨昏昏梅子黄，午窗歸夢一繩床。江南雲腴忽到眼，中有吾家棠棣香。
定叟弟頻寄黄蘗仰山新芽嘗口占小詩適災患亡聊久不得遣寄今日方能寫此  其二 張栻
集雲峯頂風霜飽，黄蘗洲前水石清。不入貢包供玉食，祇應山澤擅高名。
益陽南境松杉夾道鬰然父老相傳忠定張公爲邑時所植也其間亦有既剪而復生者作詩屬來者護持之 張栻
夾道松杉半老蒼，前賢餘澤未應忘。君看直幹連雲起，豈但當年蔽芾棠。
登楚野亭見張舍人題字 張栻
英豪自昔多遺恨，人物于今正渺然。來訪舍人題字處，淡煙莎草滿平川。
城南雜詠二十首 納湖 張栻
原原錫潭水，匯此南城陰。岸花有開落，水盈無淺深。
城南雜詠二十首 東渚 張栻
團團凌風桂，宛在水之東。月色穿林影，却下碧波中。
城南雜詠二十首 詠歸橋 張栻
四序有佳趣，今古蓋共茲。橋邊獨微吟，回首忘所之。
城南雜詠二十首 船齋 張栻
窗低蘆葦秋，便有江湖思。久已倦垂綸，游魚不須避。
城南雜詠二十首 麗澤 張栻
長哦伐木篇，佇立以望子。日暮飛鳥歸，門前長春水。
城南雜詠二十首 蘭澗 張栻
藝蘭北澗側，澗曲風紆餘。願言植根固，芬芳長慰予。
城南雜詠二十首 山齋 張栻
疊石小崢嶸，修篁高下生。地偏人迹罕，古井轆轤鳴。
城南雜詠二十首 書樓 張栻
高樓出林杪，中有千載書。昔人不可見，倚檻意何如。
城南雜詠二十首 蒙軒 張栻
開軒僅尋丈，水竹亦蕭疎。客來須起敬，題榜了翁書。
城南雜詠二十首 石瀨 張栻
流泉自清寫，觸石短長鳴。窮年竹根底，和我讀書聲。
城南雜詠二十首 卷雲亭 張栻
雲生山氣佳，雲卷山色靜。隠几亦何心，此意相與永。
柳堤 張栻
前年種垂柳，已復如許長。長條莫攀折，留待映滄浪。
柳堤 月榭 張栻
危闌明倒影，面面湧金波。何處無佳月，惟應此地多。
柳堤 濯清亭 張栻
芙蓉豈不好，濯濯清漣漪。采之不盈把，怊悵暮忘饑。
柳堤 西嶼 張栻
繫舟西岸邊，幅巾自來去。島嶼花木深，蟬鳴不知處。
柳堤 琮琤谷 張栻
幽谷竹成陰，懸流著石清。不妨風月夕，來此聽琮琤。
柳堤 梅堤 張栻
亭亭堤上梅，歷歷波間影。歲晚憶夫君，寂寞煙渚靜。
柳堤 聽雨舫 張栻
風吹渡頭雨，摵摵蓬上聲。欣然會心處，端復與誰評。
柳堤 采菱舟 張栻
散策下亭阿，水清魚可數。却上采菱舟，乘風過南浦。
柳堤 南阜 張栻
湘水接洞庭，秋山見遥碧。南阜時一登，搔首意無斁。
游嶽尋梅不獲和元晦韻 張栻
眼看飛雪灑千林，更著寒溪水淺深。應有梅花連夜發，却煩詩句寫愁襟。
十三日晨起霜晴用定王臺韻賦此 張栻
晴嵐開嶽鎮，雲雨斷陽臺。日出寒光迥，川平秀色回。興隨天際鴈，詩寄嶺頭梅。盛事它年說，憑君記玉杯。
用元晦定王臺韻 張栻
珍重南山路，驅羸幾度來。未登喬嶽頂，空說妙高臺。曉霧層層歛，奇峯面面開。山間元自樂，澤畔不須哀。
馬上口占 張栻
向來一雪壓霾昏，曉跨征鞍傍水村。七十二峯俱玉立，巍然更覺祝融尊。
馬上舉韓退之語口占 張栻
擾擾人心隨渺茫，更於底處問穹蒼。今朝開霽君知否，春到無邊花草香。
和朱元晦韻 張栻
一見瓊山眼爲青，馬蹄不覺渡沙汀。如今誰是王摩詰，爲寫清新入畫屏。
登山有作 張栻
上頭壁立起千尋，下列羣峯次第深。兀兀籃輿自吟詠，白雲流水此時心。
和元晦馬跡橋 張栻
便請行從馬跡橋，何須乘鶴簉叢霄。殷勤底事登臨去，不爲山僧苦見招。
方廣道中半嶺少憩 張栻
半嶺籃輿小駐肩，眼中已覺渺雲煙。山頭更盡無窮境，非是人間別有天。
道中景物甚勝吟賞不暇因復作此 張栻
支筇石壁聽溪聲，却看雲山萬疊新。總是詩情吟不徹，一時分付與吾人。
崖邊積雪取食清甚賦此 張栻
陰崖積雪射寒光，入齒清甘得味嘗。應是山神知客意，故將瓊液沃詩腸。
和元晦後洞山口晚賦 張栻
石裂長藤瘦，山圍野路深。寒溪千古思，喬木四時陰。更得尋幽侶，何妨擁鼻吟。笑看雲出岫，誰是此無心。
和元晦雪壓竹韻 張栻
山行景物總清奇，知費山翁幾許詩。雪急風號聯騎日，月明霜凈倚闌時。
和元晦懷定叟戲作 張栻
路入青山小作程，每逢佳處憶吾人。山林朝市休關念，認取臨深履薄身。
方廣聖燈 張栻
陰壑傳聞炯夜燈，幾人高閤費追尋。山間光景祇常事，堪笑塵寰萬種心。
賦羅漢果 張栻
黄實累累本自芳，西湖名字著諸方。里稱勝母吾常避，珍重山僧自煮湯。
和元晦詠畫壁 張栻
松杉夾路自清陰，溪水有源誰復尋。忽見畫圖開四壁，悠然端亦慰予心。
和元晦方廣版屋 張栻
葺蓋非陶埴，年深自碧差。如何亂心曲，不忍誦秦詩。
和擇之賦泉聲 張栻
試問今宵澗底聲，何如三歎有餘音。堂中衲子還知否，月白風清底處尋。
和擇之賦霜月 張栻
月華明潔好霜天，遥指層城幾暮煙。妙意此時誰與寄，美人湘水隔娟娟。
和擇之賦枯木 張栻
陰崖虎豹露鬚牙，元是枯槎著蘚花。不向明堂支萬祀，玄冬苦節未須誇。
聞方廣長老化去有作 張栻
夜入精藍意自真，上方一笑政清新。山僧忽復隨流水，可惜平生未了身。
賦蓮花峰 張栻
玉井峯頭十丈蓮，天寒日暮更清妍。不須重詠洛神賦，便可同賡雲錦篇。
和元晦詠雪 張栻
兀坐竹輿穿澗壑，仰看石徑接煙霞。是間故有春消息，散作千林瓊玉花。
自方廣過高臺 張栻
兩寺清聞磬，羣峯石作城。風生雲影亂，猿嘯月華明。香火遠公社，江湖鷗鳥盟。是中俱不著，俯仰見平生。
賦石廩峰 張栻
巋然高廩倚晴天，獨得佳名自古傳。多謝山中出雲氣，人間長與作豐年。
道傍殘火溫酒有作 張栻
陰崖衝雪寒膚裂，野路燃薪春意回。旋暖提壺傾濁酒，陶然絕勝夜堂杯。
和元晦林間殘雪之韻 張栻
眼中光潔盡瓊瑶，未覺鬰藍宮殿遥。石壁長林冰筯落，鏘然玉佩響層霄。
和擇之看雪 張栻
嶽背三冬雪，真同不夜城。野雲何晃蕩，澗水助空明。行橐多新句，青山有舊盟。堂堂身世事，渠謾說三生。
和擇之福巖回望嶽市 張栻
回首塵寰去渺然，山中別是一風煙。好乘晴色上高頂，要看清霜明月天。
福巖讀張湖南舊詩 張栻
茲遊奇絕平生事，只欠瀛仙冰雪姿。元是經行題品地，却從山際誦新詩。
和擇之登祝融峰口占 張栻
祝融高處好，拂石坐林端。雲夢從渠小，乾坤本自寬。回眸增浩蕩，出語覺高寒。明日重來看，寧應取次還。
和元晦晚霞 張栻
早來雪意遮空碧，晚喜晴霞散綺紅。便可懸知明旦事，一輪明月快哉風。
過高臺獲信老詩集 張栻
蕭然僧榻碧雲端，細讀君詩夜未闌。門外蒼松霜雪裏，比君佳處讓高寒。
和元晦贈上封長老 張栻
上方元自好，一榻有餘清。祇趁晨鐘起，寧聞山鳥聲。高僧足幽事，野客富詩情。試問峯頭景，今朝作麽生。
和元晦醉下祝融 張栻
雲氣飄飄御晚風，笑談噓吸滿心胸。須臾歛盡還空碧，露出天邊無數峯。
和元晦十六日下山之韻 張栻
歸袂隨雲起，籃輿趁雪明。山僧苦留客，世故却關情。小倚枯藤杖，聊聽絕澗聲。如何山下客，一笑已來迎。
和擇之韻 張栻
山中好景年年在，人事多端日日新。不向青山生戀著，祇緣身世總非真。
和擇之韻 張栻
舊說峯頭寺，真成杖屨來。却尋泥路滑，更喜野雲堆。寒積三冬雪，陽生九地雷。城中幾親友，爲說看山回。
題曾氏山園十一詠 尚絅堂 張栻
昔人爲己學，深旨妙隠微。三復尚絅章，服膺願無違。
題曾氏山園十一詠 夕陽臺 張栻
日暮天無風，岸巾夕陽中。回首發遐想，明月已升東。
題曾氏山園十一詠 橘沜 張栻
我家湘水濱，年年賦徠服。君家百畝田，晚歲千樹綠。
題曾氏山園十一詠 霜傑 張栻
種松苦難長，松長還耐久。莫作目前思，但種門前柳。
題曾氏山園十一詠 菊隠 張栻
不肯競桃李，甘心同艾蒿。德人一題品，愈覺風味高。
題曾氏山園十一詠 君子亭 張栻
嘉蓮秉嘉質，解后逢賞音。翁豈玩物者，寄意一何深。
題曾氏山園十一詠 蓼步 張栻
扁舟橫薄莫，渺渺蓼知秋。家山有江湖，何必賦遠遊。
題曾氏山園十一詠 北山 張栻
南山煙雨霏，北山風露多。衣沾非所惜，屨濕知如何。
題曾氏山園十一詠 梅沼 張栻
寒梅只自芳，野水有餘清。山空歲云暮，妙意相發明。
題曾氏山園十一詠 桃花塢 張栻
花開山與明，花落水流去。行人欲尋源，只在山深處。
題曾氏山園十一詠 吟風橋 張栻
橋邊風月佳，俯仰有餘思。無忘履冰心，方識吟風意。
昨日與周伯壽別終夕雨小詩追路 張栻
夜雨虛簷響徹明，地蒸衣潤欲生雲。想君渚路頻回首，我亦書窗倍憶君。
自西園登山 張栻
日光射崖冰雪色，風壑傳響松龍吟。但忻耳目得所遇，不覺山高幾許尋。
十五日再登祝融峰用臺字韻 張栻
今朝風日霽，共約再登臺。人在雲端上，僧從天際回。巖頭風戛竹，林畔雪欺梅。濁酒消寒氣，無妨飲數杯。
方廣寺睡覺 張栻
僧舍孤衾寄此情，莊生夢破曉鐘聲。浮漚蹤跡原無定，惆悵西風一夜清。
胡丈廣仲與范伯崇自嶽市來同登絕頂舉酒極談得聞比日講論之樂 張栻
久憩珠林寺，高軒自遠來。攜朋上喬嶽，載酒到瓊臺。論道吟心樂，吟詩笑眼開。遥觀松柏樹，風韻有餘哀。
春日西興道中  其一 張栻
短短菰蒲綠未齊，河洲水暖鴈行低。歸時須趁春光淺，待得春深意却迷。
春日西興道中  其二 張栻
江梅已過杏花初，尚怯餘寒著萼疎。待得重來幾枝在，半隨蝶翅半蜂鬚。
春日西興道中  其三 張栻
岸容山意兩溶溶，便是東皇第一功。春色平鋪人不見，却將醉眼認繁紅。
春日西興道中  其四 張栻
一川曉色鷺分去，兩岸烟花鶑带來。徑欲卜居從釣叟，綠楊缺處竹門開。
春日西興道中  其五 張栻
簷鐸無聲鳥語稀，徑深鐘梵出花遲。日長徧遶溪南寺，未信東風屬酒旗。
晚春 張栻
捲地狂風殿晚春，落花蓋水欲成雲。向人不改舊時面，只有蒼官無此君。
晚望 張栻
獨上荒亭數過帆，橫林疎處見蒼灣。固知不入豪華眼，送與鳬鷗自在看。
八詠樓有感 張栻
仲舒舊事無人記，家令風流一世傾。天下何曾識真吏，古來幾許尚虛名。
遊絲 張栻
遊絲浩蕩醉春光，倚頼微風故故長。幾度鶑聲留欲住，又隨飛絮過東牆。
題劉氏綠映亭  其一 張栻
凉葉翻翻不受塵，芒鞋藤杖及清晨。開簾小放前溪入，澄綠光中獨岸巾。
題劉氏綠映亭  其二 張栻
鷺浴魚跳在鏡屏，摇青浮碧太鮮明。牆東種得陰成幄，隔葉看來却有情。
大雲巖 張栻
平地起突兀，頹然若負龜。初疑斤斧鑿，安得此巧奇。乃知化工巧，精意運神機。巖深翠長滴，沖沖閲四時。
和故舊招館 張栻
牢落詩盟寒欲灰，非君懷抱若爲開。未闌樽酒論文意，拂榻應須有待來。
和友人夢游西山 張栻
故人疇昔隠西峰，野寺幽房一徑通。無復老僧談舊事，空餘修竹滿清風。夢中尋勝忘南北，句裏論心豈異同。我欲壁間題唱和，他年留得詫南公。
過上天竺寺 張栻
上竺諸天近，中林萬木低。迥超塵世外，恍入雪山西。忽漫參龍象，行將混鹿麋。何年釋簪紱，於此獨幽棲。
荆湖望月 張栻
浩浩湖之源，迤邐衡山下。有月來中天，明珠千斛瀉。澂澈一塵無，交輝清不夜。嗟彼泉下人，逝莫挽逸駕。惟有不死心，清光徧華夏。
登嶽麓赫曦臺聯句 張栻
泛舟長沙渚，振策湘山岑。煙雲渺變化，宇宙窮高深。懷古壯士志，憂時君子心。寄言塵中客，莽蒼誰能尋。
落梅 張栻
清溪南畔小橋東，落月紛紛水映紅。五夜客愁花片裏，一年春事角聲中。歌殘玉樹人何在，舞破香衫曲未終。却憶孤山醉歸路，馬蹏殘雪襯春風。
句 張栻
郴山足奇變，其水復清美。
和陶淵明二十首  其一 陳造
作計憂患場，賢聖頗中之。淮鄉酒價賤，希復獨醒時。齒髮變今昔，撫己屬負茲。清坐挹飲客，辭費未免疑。客歡我怡然，此戒何妨持。
和陶淵明二十首  其二 陳造
壯歲銳著述，瞢欲藏名山。中間忽自哂，聒聒厭多言。棄置杯中樂，雕鎪耗歲年。不知百歲後，何益空名傳。
和陶淵明二十首  其三 陳造
薄俗不難化，君子要得情。善政良易孚，循良本無名。一從吏海邑，我暇民樂生。穽填虎自避，心冥鷗不驚。且了飽飯課，不問報政成。
和陶淵明二十首  其四 陳造
不念建德遊，枉作心奮飛。一溺狂泉飲，坐受人所悲。吾樂有餘地，醉鄉真可依。酹觴初問塗，嗽醪便知歸。棄置近藥裹，改絃計扶衰。歡趣固自若，誰謂志願違。
和陶淵明二十首  其五 陳造
捐金得嘉旨，舉室更笑喧。老子舊小戶，醉帽每先偏。即今省酒費，或辦歸買山。吏隠有定趣，縣債當亟還。乘流遇坎止，畢世佩此言。
和陶淵明二十首  其六 陳造
張竦詆陳遵，彼此竟誰是。徐公今似優，昔行未容毀。中年覆觴過，畏病乃能爾。兒輩無真見，縕袍賢錦綺。
和陶淵明二十首  其七 陳造
海鄉亦好春，紅紫紛蕤英。黄鳥托庭柯，啁异常如有情。知我得碧濤，似勸花前傾。豈知好飲客，靜坐耐耳鳴。茹津拆紅泥，鯨吸看後生。
和陶淵明二十首  其八 陳造
骯髒老眉面，豈是趨世資。謬著百僚底，躄躠彊折枝。深知才用短，敢謂時命奇。歸耕不顧計，更問婚娶爲。何向不貧賤，肯爲寸祿羈。
和陶淵明二十首  其九 陳造
公朝不遺才，蕩蕩天門開。雜遝盡奇士，騰凌舒壯懷。有客尋遂初，與時自作乖。脫粟傲肉食，官居當巖棲。東州拜璽書，西州迎芝泥。夫也商聲謳，滿屋金石諧。詩書孰踐履，簿領甘沉迷。平生獨往願，萬牛挽莫回。
和陶淵明二十首  其一○ 陳造
自公有至樂，詩卷還坐隅。得句一吐之，嬉然忘窮塗。百世一俯仰，萬象付馳驅。吟情當飲興，其樂皆有餘。役心聲利場，咄咄彼何居。
和陶淵明二十首  其一一 陳造
卯金穿窬雄，典午盜有道。當時附炎人，忍耻稱國老。延之終代北，范粲車上槁。矯矯竹林儁，麴糵豈真好。陶公諸公右，烱若橫道寶。不就酣湎逝，亦恐自標表。
和陶淵明二十首  其一二 陳造
訪書酒誥空，揚子浪傷時。頌德譽大人，劉伶頗費辭。人生意行耳，暇復商略茲。用己律世人，一信起千疑。規規滯所然，在物寧非欺。我心受風舟，漂然隨所之。
和陶淵明二十首  其一三 陳造
人生無賢愚，彼是皆夢境。矻矻迷所求，冥冥睡未醒。此心方放紛，息念乃要領。衝風有驚波，揠苗無佳穎。夢覺悵今昔，吾其默自炳。
和陶淵明二十首  其一四 陳造
暇日坐北窗，好風竹間至。楚騷偶到眼，開卷已心醉。愛君君子心，湛身抑其次。自靖各所安，苟難豈所貴。非渠工語言，誰遣忘肉味。
和陶淵明二十首  其一五 陳造
憒憒綺紈兒，客或大其宅。長公抱胸奇，所向有削迹。窮達吁可驚，賢否乃什百。請君勿此計，計之當浮白。九品寧用評，四并良可惜。
和陶淵明二十首  其一六 陳造
細閲史氏書，宛若身所經。夢錄以命之，過影紀虧成。一堯間十秦，寒暑倏變更。我起千歲後，遊心於大庭。俛仰海塵揚，鼓舞天籟鳴。紛紛閲過前，表立俱志情。
和陶淵明二十首  其一七 陳造
達觀無畦畛，自狹叔季風。典書有佳釀，飲徒常眼中。彼醉我俱適，未覺介勝通。剛制免寂寥，政復人得弓。
和陶淵明二十首  其一八 陳造
少從師友間，雅意效一得。中年彈塵冠，欲起復回惑。初無輔時具，吾責良易塞。即今禹紹舜，羣俊萃王國。臣猶自知之，環省每愍默。
和陶淵明二十首  其一九 陳造
昔人蟻壤遊，方復詫貴仕。回首辭窮約，投分感知己。鄰鼓驚邊隅，得無豢養耻。戰酣日爲却，血尸三百里。推枕視窗日，前事皆可紀。向來心營營，乃始得真止。彼此誰賢愚，所持那足恃。
和陶淵明二十首  其二○ 陳造
陶翁出宰縣，徑去亦天真。閑居詩成集，古雅仍深醇。坡翁訪赤壁，臨流雙鬢新。小袖補衮手，千篇準過秦。兩翁閲當世，眇若毫端塵。熙豐望義熙，愛君最忠勤。向非與道俱，寧爾著語親。自我誦遺編，行身少知津。敢忘炷爐香，亦復墊雨巾。鼎鼎蓋棺前，期無愧斯人。
書法蟹方後 陳造
放麑念號鳴，易牛憐觳觫。仁心誰獨無，天機或待觸。悠悠寄宇宙，往往狥口腹。君子一飽適，庖事不到目。寧知刀俎間，宛轉無聲哭。空蜚與土穴，暴殄無遺育。況此佳風味，世肯貸爾族。炳炬擒爬沙，免介薦膏馥。向來橫戈怒，不救摇牙酷。醤浴酒拍浮，方法忍抄錄。躁擾至絕命，耳聞痛在肉。淡茹吾能事，晚食媚山蔌。
寄二孫 嶤 陳造
憶昔初抱孫，雙鬢颯已秋。眼看與我長，歲月如許遒。我以薄宦西，汝爲守舍留。夢輒來後前，歲律欻再周。想今與迺父，長我更半頭。天姿粹而溫，整整靜不浮。六經如取携，八面自優遊。落筆動萬言，頗能如翁不。如翁何足道，抗志須前修。良匠有妙斲，惰農無厚收。彼哉碌碌者，不源而計流。吾言不虛往，過是夫何求。
寄二孫 扆 陳造
阿泰幼儻碭，勢若泛駕馬。暫別已束髮，折節殊曩者。誦書口瀾翻，晝夜曾不捨。課肯犯雪供，筆亦揮汗把。才地校優劣，不在阿儒下。平時於方兄，眇視真土苴。念翁少年日，爲學不餘暇。混俗類疎放，秉心迺儒雅。兒今頗肖吾，解笑時苟且。師匠求有餘，好書不外假。緬懷螢雪邊，力倍功更寡。可用吾季孟，直輩古班賈。
苦旱六首  其一 陳造
旱氣乘炎熇，觸耳仍怨咨。九重正宵旰，解顔定何時。書生身世憂，寧止八口饑。可復河朔醉，欲賡云漢詩。
苦旱六首  其二 陳造
雨師久退藏，風伯恣吹鼓。蓊然西郊雲，離合太熒侮。及茲一汛灑，頗亦清袢暑。幾占魚鱗天，僅得龍尾雨。
苦旱六首  其三 陳造
我雖甓社居，有田不瀕湖。漫漫湖水長，奈此田中枯。携文客邊侯，劣可輸殘租。黧瘁不識飽，愧爾耕田夫。
苦旱六首  其四 陳造
枯旱歲十九，無若今歲酷。日色雖許赤，苗心尚餘綠。舉觴勸睡龍，雄飛勝雌伏。作意收桑榆，前愆儻容贖。
苦旱六首  其五 陳造
蒼生惜死所，倚須數寸澤。連朝油雲度，空勞問雨色。豐歉恐數然，造物莫爲力。定知天屢陰，爲爾動悽惻。
苦旱六首  其六 陳造
頻年忍流移，猶幸稊稗熟。稊稗亦已無，何以填饑腹。時方迫凍餒，勢恐瞢榮辱。儻無意外憂，根蘗猶可斸。
馬上見賣白蓮者三首  其一 陳造
引息度奇暑，風日正交戰。淮鄉六月春，嫣然擔頭見。香凝素囊拆，濕餘清露泫。豐膚專正色，一忠百佞賤。祝融迺司花，慰我紅塵面。買歸一盃適，得共黄葵薦。
馬上見賣白蓮者三首  其二 陳造
東蕩百頃寬，滿蕩蓮結花。孤村蓮蕩西，茅茨吾所家。年年紅紫盡，爲春留芳華。酒船墮雲錦，歌棹凌瑞霞。只今鄉閭夢，不道身風沙。把花但三嗅，對酒長咨嗟。
馬上見賣白蓮者三首  其三 陳造
東蕩花清晨，西湖渺無津。凉荷引天遠，極目粧面新。鳴榔與鼓枻，彼豈尋芳人。香風漂我舟，領略不及賓。當時賞花句，興在迹已陳。歌似冰玉友，花面俱迴春。
蔡秀才求予所作記作詩贈之時蔡移居 陳造
古人四壁居，今人猶歎息。蔡子携百指，亦自無四壁。分絕檳榔求，未斷文字癖。此行誰知己，所向盡艱食。予文久自知，不作杯水直。方君忍饑雷，可語寧此石。
彭尉焚巢二首  其一 陳造
彭家柳邊堂，江色潤書畫。迺公根柢學，衣傳自心會。唾手勳業餘，探妙文字外。區區青紫計，韋子豈君配。神物護揮毫，而不告成壞。赫炎卷地過，椽瓦了無在。頼是堂間書，萬軸腹中載。迺公洞天理，否傾則爲泰。向來薦才名，開口取猜怪。從今柳先生，頗爲參元快。
彭尉焚巢二首  其二 陳造
迺翁五車讀，弓劍初一命。九十歸田園，顔丹眼如鏡。客來不告倦，筆落有餘勁。霜嚴草花落，松柏獨也正。吾憐盼與札，徐閲襄昭定。濟美竟寂寞，陳編漫輝映。翁家戲綵郎，足繼賢業盛。雄詞逼王楊，奧學窺韓孟。援今校古昔，兩翁猶此病。今段天試君，處此要以靜。
次韻章舜舉 陳造
天孫望河鼓，杳眇河西東。參旗映天梁，欻作秋夕逢。人生風馬牛，未害心期同。章侯大雅士，抱負難形容。平生萬卷讀，會意春冰融。小遲風雲期，未剖琳瑯胸。我頃誦清句，神馳水朝宗。識面勝聞名，論文得新功。烱彼如意珠，來自仙者宮。徑作君苗焚，執筆吾熱中。荒學顧何取，目昏鬢已童。惟應得石友，天用慰塗窮。
再用前韻贈鹽城四士 陳造
行李小槃薄，海西裨海東。交情半新故，生世有遇逢。從我二三子，草木臭味同。業工畫眉嫵，飾此冰雪容。高軒一再過，向我作春融。陳侯犀一角，錦腸星斗胸。章侯金百鍊，學派傳正宗。楊侯較諸楊，朝墨收儁功。王郎天地間，合侍明光宮。我老一無可，短翼羣蜚中。樽酒剪銀燭，詩錦佩奚童。寬破十日留，文律得細窮。
次韻王解元賃地築屋 陳造
饑麟不落毛，士生常百憂。何人金爲埒，振客不待求。之子磊磈胸，貯書不貯愁。焉知奉二老，百指借岸舟。方耐冷侵骨，未暇吟掉頭。目前帡幪託，急於溫飽謀。詩來愬窮狀，讀想寒颼颼。我亦寄別巢，其拙真病鳩。每慙烏所瞻，更羨鶑出幽。君看沉沉者，生不譚軻丘。可食忘嗟來，至寶忌暗投。天地吾蘧廬，此理君信不。爲親儻可屈，三返無宜休。
次韻章時可 陳造
般門難呈拙，仰屋方自咎。詩肩卓兩峰，因君笑今又。袖手非不佳，拜賜良獨厚。翩翩王公孫，肝肺衷繪繡。向來傳新作，價欲擅文囿。妙語再墮前，吟玩忘昏晝。江濤駭澎湃，風竹聆疎瘦。足我學古心，如飲得美酎。氣無寒郊寒，派續後山後。采采葩華林，羣芳釀孤茂。錯刀合瓊瑶，內索慙寡陋。肯如周人朴，唾去不一嗅。
贈施都正三首  其一 陳造
嚴嚴神仙居，不受世塵涴。棲身白玉壺，眼凈詎容唾。主人敬愛客，馬秣僕不餓。洗心爐薰前，容了舊經課。
贈施都正三首  其二 陳造
雨窗舞晦明，風竹作騷屑。斷無思歸夢，人境兩清絕。道人氣金玉，妙論挾冰雪。未須金鼎丹，始可黑霜髮。
贈施都正三首  其三 陳造
欲觀芸芸初，當求根極地。古今貉一丘，貴賤魚千里。纖雲翳太空，玄珠在深水。安得數年閑，與師商榷此。
次潘德久韻 陳造
沉沉王侯居，列屋皆妖妍。性斧糜春葱，日詫歌舞筵。孰知山澤儒，超然廣文氈。野花供嫵媚，山月獻連娟。潘郎真吾徒，常加視後鞭。居無鮑生馬，紅粉風蓬旋。張公爲石奴，處仲政復賢。繼今看遠業，賤子當留年。
次韻章茂深安撫見寄 陳造
引領數仞牆，坐歷幾秋仲。西風度凝香，稍羞文字供。使君今退之，一眄士輕重。碩德金玉文，天畀爲吾宋。鄙夫老世紛，萬事曲肱夢。向來竊膏馥，編綴飽吟諷。此詩含古意，羣騷之橘頌。理窟有餘地，猶許一醉共。名卿璧一雙，豪士笛三弄。侍公眼生纈，聊目歸鴻送。
七月附米舟之浙中作 陳造
白蟲散如蛆，黑蟲聚如蟻。循緣仍咂齧，欲寐復九起。吾舟玉爲粒，生此果何理。神奇作臭腐，秋暑况如燬。人生託洪爐，一飽蓋分爾。臨流念彫年，胡迺置身此。笑口忽唶惋，曼膚或瘡痏。隄防費應俗，情僞良不美。短籬護松菊，吾歸殊可喜。錐刀詫朋儕，嗟爾商販子。
召伯停舟辟雨 陳造
窗度荷芰風，舟艤鴛鴦浦。落帆憩篙師，辟此白淙雨。長征取愜快，留滯不云苦。適喜縣麻勢，爲盪鑠石暑。去年舟繫柳，卧看虹飲渚。龍公會事發，尚記跳珠語。崎嶇不諧俗，似爲龍所予。一盃酬新凉，開瓶先酹汝。
過樊村 陳造
襄鄂二千里，何啻三百灣。風色九順逆，左往復右還。舟行已三日，沿流不作艱。即今蒼煙面，猶是泊處山。信次有定期，曲直了不關。聊可供戲事，輕橈與回環。
呂城待閘得陳魏二生晤語 陳造
呂城望奔牛，道里不作遠。徙倚不容前，奈此河流淺。窘步客懷惡，癡坐僕夫倦。班荆得兩生，晤語忘旦晚。文卷得細披，湯餠亦粗辦。生須朋從樂，時亦慰連蹇。長吟行路難，回首偶耕願。卜鄰儻君等，老我幸無怨。
贈楊伯時 陳造
璧月無纖翳，冰壺不受塵。西京子雲裔，有官居士身。今代龐德公，淑質秉大雅。生事一丘壑，龍鳳拜床下。緒餘辨官業，膏馥付爾曹。詩聲華岳重，士論錫山高。京塵逆旅中，初喜識芝宇。鄙語愧呈拙，有底極推許。漂流當定居，久計浙西東。他年結詩社，未嫌後從公。
送葉主簿楚州應錢帥之招 陳造
漢庭用少餘，無策銷外侮。充國七十翁，勝算定樽俎。夫君譚西北，萬里真目睹。諸將失投機，遽豈一二數。形勢可聚米，君王未借箸。江湖五十年，帝閽嚴九虎。後生不更事，兒戲議邊圉。圓方殊枘鑿，寂默忍羈旅。平生干霄氣，百吞不一吐。白眼閲流俗，閉口避爾汝。山陽文武資，幹國今吉甫。清嘯臨籌邊，志已無驕虜。經年虛代舍，須君作謀主。心嗤區區鄭，緩不省之武。盍思度外意，徑略紙上語。山陽吾未識，彷彿夢眉宇。斷知磊落人，衆棄能獨取。一巵勸臨分，三歎欲輕舉。抒君胸中奇，定作商應羽。還應訪隠淪，道我聽鷄舞。
次韻王解元 陳造
觀名計利心，惴惴日交戰。洪濤探龍睡，赤手投虎圈。孰知青雲士，眼靜不汝眩。中年琴書趣，早歲林壑願。我無適時具，未敢厭寒遠。政須營一醉，尚喜春酒賤。前回所探花，撲蔌已如霰。把杯臨清池，纈影中流見。可須催歸語，且領提壺勸。向來眼中人，此客頗嘗見。兩王風流絕，聲名到朝彥。新句如破竹，脫手金丸轉。石交可忘年，時亦共酣醼。春來景物好，題品幾時遍。鶑花不無情，向君真自獻。
贈錢郎中 陳造
刓方利祿媒，抱道俗不省。詩書工發冢，孰起世儒病。錢侯挺直節，蠻徼復蘭省。劍氣夜星明，鵰翮秋霜耿。上前論世務，萬乘爲首肯。平生中原慮，壯歲左符請。不作黄閣想，擬試白羽秉。孤忠當宁知，宏圖時宰領。羣兒須圓曲，謂可力勝命。彼此計乘除，得甓喪崇鼎。平生信所得，一鑑照萬境。幕中辭脂韋，客右進嚴冷。主簿聱牙伯，評俗怒生癭。令君强項翁，爭事不藏頴。但有周舍思，可無衛武警。我亦意行者，泥古志未逞。朝來聽名理，剪燭延落景。寸田殊易荒，有頼剔榛梗。效奇乏良策，汲深慙短綆。惟期佩公言，不墮頹俗穽。
次王仲衡尚書鹿鳴宴韻 陳造
儒冠幾經秦，士貴始藝祖。英儁承上意，不止工造語。文風逮列聖，秀異彌博取。即今再太平，比屋務稽古。先生國元老，曩亦原夫舉。倚相能丘索，吉甫允文武。後生藉膏馥，掉臂雄藝圃。豈伊鄶無譏，敢睨大國楚。諸生觀國光，名欲簉龍虎。初非意敢料，顧爲公所與。蕙蘭侈芳筵，肴核富雕俎。酒行不待醉，闔坐喜欲舞。妙句韋白前，拭目嗟未睹。豪氣倏賈餘，舉舉陵天宇。懸知三千牘，去作虹霓吐。我坐廣文氈，勤拙初不補。看揮修月刃，穩送摶風羽。傳燈知道尊，食蔗記荼苦。明年公東歸，商衡傅巖雨。附翼偕渠儂，遠臣觀所主。
再次韻謝王仲衡尚書薦章 陳造
禰生布衣兒，始未客黄祖。一鶚輕百鷙，名已騰薦語。跌宕噤不施，衆笑此何取。一賦出緒餘，已可光近古。先生傳正學，抱負幾文舉。名世昔退之，好善今衛武。汲引略權近，論薦及農圃。高義表一時，惡氛可消楚。俗方急梯媒，中表羊而虎。低顔下氣地，百請幾一與。代舍著衰翁，秋芹薦侯俎。泉甘困深汲，袖短妨妍舞。薦士不待求，昔聞乃今睹。傅毛可飛肉，矮屋俄廣宇。平生氣輪囷，非公向誰吐。小當工撫字，大或效遺補。長風初借便，振迅顧雙羽。未妨著書緣，人有譏自苦。朝來詩興動，毫端鳴急雨。夸似鱣堂生，頗見此賓主。
次王尚書韻呈石湖 陳造
聖經三百篇，凜凜詩鼻祖。日月懸太空，不作雕篆語。可學不可議，仲尼親去取。變爲屈宋騷，刻畫已愧古。曹劉驥騄騁，沈鮑鴻鵠舉。并稱五字雄，繩墨蓋陵武。甫白壁萬仞，眎彼柳樊圃。又如曹邾鄭，屏息從晉楚。黄陳嗣前作，風壑嘯兩虎。公生四子後，相望心相與。溟渤無棄流，酸鹹或登俎。取源自聖經，長袖固善舞。清篇神所護，近句誰先睹。鄉來儀朝行，拱揖尊帝宇。出使辭氣振，前席情素吐。非公任安危，衮闕幾不補。歸來將詩壇，越笴傅之羽。陳黄伯仲爾，胡復用心苦。學力我枯涸，進冀濡教雨。首肯公不疑，更用詢季主。
次前韻贈龔養正 陳造
淮鄉富奇髦，歛衽讓乃祖。及今戶相矜，十襲藏妙語。遺澤有源水，豈直輪一取。夫君典刑在，落筆更醇古。白眼視公卿，矧肯睨豪舉。世味淡如水，進德吾孔武。四壁但圖史，一飽問場圃。修眉冰玉顔，初服仍楚楚。團蒲芥軒寂，索手繫雕虎。客來輒欣然，詩就寧漫與。自云窺官達，束身著高俎。肯思麒麟楦，强作沐猴舞。見笑寒如冰，如睫不自睹。君眼高一世，天光靜生宇。寓意文字間，軋軋繭緒吐。后皇急幽側，員闕多未補。當儀振鷺羣，亟下冥鴻羽。鄉來受廛地，幽屏良獨苦。蓬萊道家山，金碧上煙雨。反君招隠篇，長懷報明主。
大雪復用前韻呈王尚書 陳造
密雪何自來，雨禰雲其祖。史臣紀上瑞，外此可無語。帝豈爲詩設，偏爲詩人取。梁園謝家庭，麗句傳今古。玄冥老更事，厥職甚脩舉。屬者甫見白，今者復接武。賦形想像殊，玉田瓊作圃。定知懷璧人，蹍足不向楚。天孫事遨嬉，開關叱九虎。剪冰幾何時，下土均付與。羣僊燕青冥，酒所未徹俎。狂撼白榆花，笑看風處舞。林巒带城堞，變滅眩所睹。安得鶴背游，一覽了九宇。頗煩孟光請，杯覆詩不吐。海圖拆曲折，兒女粗紉補。明年麥秋好，落磨收鵝羽。盍賡屢豐謠，少慰田家苦。嘉應自丘禱，不待書閔雨。飽飯對翻飛，此惠仍地主。
祈雨齊雲樓 陳造
波凉魚初浮，露下蟬罷警。胡床俯前池，妙意吾已領。主人絕俗姿，此地背塵境。霜華耿玉宇，璇漢轉金餠。桂娥不無情，與客閑弄影。紅妝擁千蓋，環坐殊秀整。盤珍供剝芡，水厄停煮茗。清譚略逕庭，快若客酲醒。不辭僕頻更，頗覺夜彌永。明朝雨一尺，重約追霽景。但恐閑麈尾，鼓吹閙蛙黽。適聽步虛聲，縹緲碧雲頂。
次韻諸公清樾軒詩 陳造
塵中望青山，防有移文阻。誦君清樾篇，頓忘三伏暑。想見松風底，樹羽仍設虡。山靈莫逆友，獻豈煩縞紵。招隠未容反，陳迹渠能序。詩翁麋鹿姿，窮不問唐舉。歸誅故山茅，吳鴈馮寄語。君寧山中人，居州定王所。
代羅大著遥題雲巢 陳造
高人玩世心，仕學有餘裕。稍償俗間負，未忘塵外趣。結巢依莽蒼，泉石得佳處。牙籤三萬軸，遮眼豈云蠹。鳥哢巖作屏，翛然不移具。時招櫧山雲，蒼白繚窗戶。徑潤樹罩煙，庭虛月含霧。萬景供旦夕，與人美無度。園翁垂綸叟，或許陪杖屨。我亦漫仕者，雅志買山住。即今想像意，未辦魁傑句。他年登君巢，酒所尚容賦。
次韻胡學長喜雨 陳造
胡君著述間，動作千載計。雅奧三百篇，挹取欲無藝。一源發至醇，萬象赴傲睨。平生笑此癖，論交惜晚歲。君詩信入神，我眼本無翳。屈膝邢娥前，酬贈慚醜戾。憶初拜雩壇，遽恐枵腹斃。徒然陰樞縱，寧止乾胏噬。敢徐救焚步，頗徇非鬼祭。端知世興道，密若有司契。神孚聖君德，家沐良牧惠。天人隔顯幽，論理不論勢。朝來望阡陌，白水漲天際。歌呼滿中田，不勉渠自勵。黍稌分後先，稂稗易耘薙。清泉向小歉，比屋念遺穧。饑飽巧相補，上帝亦已諦。老夫辦疊期，是恩良不細。僊曹有佳招，天閽不堅閉。長安粟一囊，或許引前例。不然買青山，補破仍茹糲。出處顧何心，一漚寓斯世。衆雛能稼穡，暇日訓孝悌。相望渺海涯，恩懃未渠替。張侯本萬中，蘇子勞再說。排霄眄世儒，笑閲風外蔕。草麻侍金鑾，雲空澹溶洩。丈夫要特達，不必須援繫。即今轉圜句，可薦五方帝。如今縣麻雨，立見萬生濟。
贈鍾汝楫 陳造
坐窗雨蕭蕭，出戶泥活活。旅食向六旬，淫霖破七八。舊新佳客斷，局陋不可活。鍾郎卷銜袖，詩與人秀發。誦之未數紙，驟覺陰氛豁。壯如秋濤湧，清比哀玉戛。騷人詠香草，不足供採捋。詩人深堂奧，掉臂欲排闥。應接殊不暇，愧耻那容刷。正宜長聚集，慰我抱饑渴。不見動十日，有力苦見奪。轉頭二十年，夢覺幾電抹。我甘鼯五窮，子亦狼載跋。川增得深敬，外此本毫末。別語忽見諗，回腸隠膠葛。乘除等寒暑，休王有回斡。豫章出林遲，出乃千丈拔。天居五雲處，往矣儕俊傑。當念淮山陽，有人晞短髮。噬肯回葉舟，譚妙共蔬糲。
題徐居士遯庵 陳造
世網誰所張，四彌天宇大。萬情本一機，矻矻同此在。徐君經世心，心乃超世外。趣靜緣有動，無顯奚用晦。姑爲辟俗去，示世無吾待。結庵定其遷，初不憚一再。容膝得勝處，外物了纖芥。有山自煙雲，有水可灌溉。百丈峙翠屏，千尋拖碧带。床頭三聖書，會意謝分挂。天山得要旨，肥遯元非內。此名扁此室，吾詩儻容配。
次韻徐秀才十首  其一 陳造
冷官卧漳濱，書奩漫棲埃。餐魚芼瓠葉，局縮養不才。窮鬼不受送，與君作陳雷。將軍視將浼，夫豈餽無臺。
次韻徐秀才十首  其二 陳造
杜陵將詩壇，受歃湊多士。黄陳大其傳，券契密付委。徐君萬卷腹，詩作風雷起。春秋富有餘，著眼置餘子。
次韻徐秀才十首  其三 陳造
向來孟浩然，醉眼高宇宙。清詩落京師，蘇李欲束咮。蔗隴槎頭鯿，未覺黄金富。纖鈎餌蝦蠅，但取浮陽嗅。
次韻徐秀才十首  其四 陳造
翕赫公侯門，下客亦方聞。慘澹埃𡏖地，高賢絕通津。蠹書分此老，華國須奇文。渠觀有旁招，子行當冠軍。
次韻徐秀才十首  其五 陳造
毅毅挂榻翁，孺子來如家。長安聚蚊兒，車馬紛囂譁。裔孫會兩窮，韶顔映蒼華。長嘯敘孔李，驚翻籬角鴉。
次韻徐秀才十首  其六 陳造
霄霏上冥鴻，山霧卧文豹。餓鴟嚇腐鼠，啄啄詫飛趠。吾徒爲己學，欣慼置不校。小草或遠志，詭遇乃近效。
次韻徐秀才十首  其七 陳造
鈎妙如悟禪，去瑕等居讎。學詩得是法，善刀無全牛。脫手希代珍，願子毋輕投。衮衮譚項斯，愧非古人儔。
次韻徐秀才十首  其八 陳造
閲世難衣食，眼中子能賢。萬像入吟筆，摹寫皆其天。蹇孑我荒學，一字不蘄傳。子家文章錄，得書或牽聯。
次韻徐秀才十首  其九 陳造
釣湖鱠紅鱗，斸山飯黄獨。書生甘若飴，八珍不在目。出處有餘裕，贔屭營寸祿。一舟指三徑，不遠儻許復。
次韻徐秀才十首  其一○ 陳造
堂笑伊優登，米笑侏儒索。見笑與笑人，等可付束閤。從俗心易波，矚理眼無膜。但求種秫田，歸療酒腸涸。
次諸公詩韻 陳造
牆圍護風煙，簷影納紅綠。城西百弓地，論價指和玉。滄浪取具體，輞川儼遺躅。年時得小憩，振衣休汗足。山靈不留人，定復厭棖觸。坐想散花女，深堂伴金粟。今年桃李月，僮馬幾裝束。竟成夢魂到，永歎春事促。此亦志願違，世有谿壑欲。似聞偕六逸，碧酒仍艷曲。風鶴羽人下，露花妃子浴。詩卷肯屬我，爲洗顔面俗。元亮晚耒耜，彌明舊符籙。可須白月前，熠熠度螢燭。
八月晦試院中作 陳造
官居課程地，生有文字癖。誠知蟁負山，詎得辭此檄。嘉禾古多士，孰者非巨擘。老眼不待封，舊苦眩花隔。勿云石賈玉，箴失眸亦得。捧心若爲妍，竊鈇徒自匿。陸海貪窮搜，奇寶多偶獲。巧常昏金注，勇或便大敵。清醳聆鄒琴，款識辨周鬲。頗收半段槍，遐念連城璧。渠應悔羔袖，吾敢厭鷄肋。撫囊搴利穎，體國免素食。明朝羅客拜，定自百夫特。俗無拋磚惡，歸舟緩張席。
九月二日 陳造
燈火一樽酒，笑語亦固然。如何棘圍夜，憶歸不成眠。衰懷動多感，妻兒須眼前。人生四方志，誰遣霜覆顛。
次韻袁憲閲兵許浦 陳造
皇澤泉及瀕，戎索均帝闕。邊屯笳簫地，彎弓睨胡月。萬旅皆金繒，不待持閥閲。于時江流澌，極目雲閣雪。嬉嬉忘其寒，恩寵自稠疊。使星照海徼，天意不虛設。勞勤需摩拊，勇怯要旌別。除器有良楛，扣閽許陳列。古來分君憂，下敢謝薄劣。叱馭陵九折，摧鋒取三捷。况公經世才，翻浪海鯨掣。夷吾吾目中，江左佇茂烈。汾陽唐柱石，守器未應缺。銜命茲小試，鼓勇士眥裂。指揮用諸將，他日須此傑。聖君中興主，詔語一見决。治具有罅漏，詎容惜捫舌。兆眹貴先識，沉默真小節。鄙夫百僚底，欲隠尚不屑。幾登王公門，面醜辭易竭。向公又一鳴，當復笑燕說。
三月初晚晴寄高縉之三首  其一 陳造
東風掃積陰，殘雨不敢漂。壞雲裂裳帛，倒挂磴嶺腰。鳥影不作暝，夕陽明山椒。安得上上頭，風露永清宵。
三月初晚晴寄高縉之三首  其二 陳造
人家繡閨閑，湖上粧面新。湖山簫鼓中，魚鳥安得馴。山靈建飛雨，凈洗綺羅塵。即今隄邊柳，爲誰管殘春。
三月初晚晴寄高縉之三首  其三 陳造
曲欄倚青冥，萬井入指顧。湖光漾明霞，照我凭欄處。森木倦鳥歸，遥空征鴻度。定知待月人，破竹有奇句。
苦雨 陳造
有足不下樓，有耳祇聽雨。一日不可耐，忽忽彌旬所。軒蓋斷還往，尸居成獨語。日色似見慰，雲氣復如許。西湖梅柳月，裘馬趁簫鼓。細追他日夢，一笑念縛虎。
再用前韻贈高縉之三首  其一 陳造
晴色與春違，香紅不餘漂。出郭縱遠目，草長麥齊腰。詩來慰幽獨，吮諷芬蘭椒。招月作三益，庶用娛中宵。
再用前韻贈高縉之三首  其二 陳造
閉門雨兩月，君來無舊新。白眼睨牢石，騫飛不受馴。落落含風松，紛紛棲睫塵。慚非修月手，向君和陽春。
再用前韻贈高縉之三首  其三 陳造
高郎客京華，好事有左顧。儒林丈人行，乃得曳裾處。亦知短褐底，藴抱美無度。繼今數公間，可但傳新句。
謝袁起巖使君借貢院居  其一 陳造
書生歎漂流，卜築定何日。折腰爲斗升，問舍羨九一。諸公有好事，往往遂所乞。懸知許黔突，當復念容膝。
謝袁起巖使君借貢院居  其二 陳造
火雲烘白晝，悠悠晝日長。黄塵撲面去，行客汗反漿。老夫清夢起，開卷鉤北窗。微風入巾袂，世恐無此凉。
謝袁起巖使君借貢院居  其三 陳造
久晴忽一雨，爲洗暑氣煩。斯人作欣慼，造物無怨恩。我方墮窮塗，獨能庇寒暄。公亦不自德，自笑煩於言。
謝袁起巖使君借貢院居  其四 陳造
槃薄蕭寺中，永嘆無客到。吾室自勃谿，粗免以饑告。及此蔭寬閒，好風日見勞。安得長者車，茶餠寫襟抱。
謝袁起巖使君借貢院居  其五 陳造
槐龍舞修影，頹景忽西沒。空庭漾金波，坐待月東出。臨風思傳觴，沃此支離骨。開門拜嘉惠，正得杯中物。
寄題徐虞卿醒心亭 陳造
人間聲利場，疾馳不知反。營營計毫末，一益昧百損。徐侯大雅士，探道自其本。策勳虛明地，外累不待遣。出能同光塵，歸念寄蕭散。著亭得勝處，竹茂水清淺。亭中眎亭外，畏塗塵瞇眼。翛然得此心，萬化無餘藴。老我尚問津，人與室俱遠。向來卜鄰計，欲舞嘆袖短。會當尋此盟，蔬飯同茗椀。灑落無何遊，共閲世沈湎。
餘姚飯 陳造
昨暮浴上虞，今晨飯餘姚。官期有餘日，我行得逍遥。盤實剝芡芰，羹魚薦蘭椒。一飽老人事，茗飲亦復聊。捫腹每自愧，昔賢尚簞瓢。僧垣棲翠微，金碧煥山椒。龍泓甘可茹，塔鈴如見招。遲留本不惡，况復待晚潮。
車堰牛 陳造
牛力輕萬鈞，性順異諸畜。有足不解踶，有角不皆觸。課日引耒耜，爲人給穀粟。私家憂闕食，公家要餘蓄。公私雖相須，置汝誰取足。柰何過堰客，行舟動千斛。挽牽亦諉汝，贔屭頸髀縮。扣角一勞之，不語對以腹。物生愧無用，懷安或非福。於人儻有益，厪身豈云酷。君看廟前牲，被繡飽蒭菽。膏血薦鼎俎，誰定悲觳觫。
舟行即事 陳造
昨日出曹娥，明日指慈溪。待潮舟爲膠，得潮舟若蜚。留滯復一快，計程元不遲。人生意失得，孰者乘除之。今屈昔已伸，彼贏此或虧。但可自適適，尚用悲喜爲。水伯愚弄人，政如造物兒。丈夫木作腸，渠輩未易知。
餞寄定海交代 陳造
縣尹古子男，今不一錢直。低摧奉簡書，偵伺常屏息。白簡與按章，歲月供彈劾。當路雖所懼，姦民巧狙擊。吻間售蜂蠆，意外變白黑。防虞莫救過，彌縫或逃謫。政使有卓魯，未容置形迹。云何世難事，君不動聲色。編民翕風移，惡少且心革。田廬有笑歌，魑魅亦竄匿。斯人紀仁愛，幾磨南山石。政聲懿如此，僅免繩治厄。諸公蜚鶚書，犯嚴尚遺力。安得定海民，爲君灑薦墨。蘭臺傳循吏，採訪多失實。安得定海人，爲君秉直筆。嗟我吏隠者，志在山南北。身名萬金重，如博試此擲。頼今遺愛地，一一可矜式。政恐效西子，美顰得嘲劇。江皋一樽酒，聊挽朝天客。妙樂喧江浪，清譚倒理窟。盟言底遽寒，舟駛潮水急。西望念風義，感嘆徒至骨。
復吳祕正五詩  其一 陳造
武陵邁往氣，當世隠一敵。揚眉諸公間，甘作遷客客。裔孫典刑在，磊落抱深識。我學謝柳州，顧肯睨門席。
復吳祕正五詩  其二 陳造
簿書阻從遊，人遠嗟室邇。胥徒怪坐忙，眉睫若爲喜。方賡于蒍于，忽誦子虛子。悠然得此心，外累蚊過耳。
復吳祕正五詩  其三 陳造
我如不材材，自誑無用用。向來風月前，詩筆頗吟弄。低摧髮皓白，無與世輕重。枯株欲丹黄，因君彌自訟。
復吳祕正五詩  其四 陳造
作宰古尚教，宓齊但橫琴。唐吏猶易爲，讀書或松林。一從來海瀕，琴書暗塵侵。俗有古今異，鞭扑違寸心。
復吳祕正五詩  其五 陳造
君詩用功深，平處猶近古。北斗燦繁星，拜賜詫兒女。亦思貂可續，中夜攪肺腑。攬鬚粲一笑，笑翁祗自苦。
張丞見和次韻答之  其一 陳造
中年賦遠遊，羣僊謂匹敵。朅來吏海隅，笑死鶴背客。昔人混屠酤，不取俗眼識。惟應赤城老，默許分半席。
張丞見和次韻答之  其二 陳造
故人十年別，牆宇今密邇。譚勝復詩工，排日有歡喜。所嗟連城璧，過詫窶人子。何况政術疎，一一頼提耳。
張丞見和次韻答之  其三 陳造
我本山林人，娛老有日用。時須禽一戲，暇乃笛三弄。言償作縣責，顧敢寶所重。催科未妨拙，防速牙角訟。
張丞見和次韻答之  其四 陳造
張陳舊莫逆，雅趣瑟和琴。器用異所宜，渠觀與山林。朝來覽鏡笑，鬢雪無可侵。但辦摩衰眼，送君立班心。
張丞見和次韻答之  其五 陳造
男兒鼎珍食，富貴倚稽古。不然東山車，穩載十眉女。可憐强項令，俗塵塞腸腑。端如溧陽尉，老訴食薺苦。
送李象山趨朝二首  其一 陳造
人將宰象山，蕭散目郎署。即今撥煩手，蓄縮殆難措。鄰分銅鐵名，恐坐汙染故。髯君千日留，曾無疾頑怒。德孚俗風動，政洽民孺慕。過虞櫝中毀，穩下竿頭步。定川壯哉縣，瞢不揣鯫腐。虎鬚有危攬，羊腸無善御。彼此劇易間，霄壤計相去。滿懷血指羞，乏君斲輪具。鄰輝幾餘分，忽復失强助。歸舟不可挽，臨風悄延佇。
送李象山趨朝二首  其二 陳造
書肘詎容掣，箏柱不可膠。付事多其防，職業自寂寥。頗思圓機士，細苛舉綱條。宰邑古難之，茹苦耐煎熬。百抑不一揚，推波益驚濤。由來法愈密，祇爲下所操。一饑驅我出，銅墨强折腰。捩翅著籠中，側睨鵬沖霄。平生有知己，持橐貳銓曹。君來定倒屣，道我不自聊。願推變通術，霧雨均枯焦。而况代舍舊，肯惜引手勞。
遊慈溪龍虎軒 陳造
坐曹可勝勞，出郭復行役。半年定海令，三度慈溪客。慈溪足勝處，山秀江繚碧。終然縈夢寐，遑此事遊歷。高軒閟龍虎，表表市闤側。得興不暇慵，徙倚且數刻。洞戶初推敲，階除旋登陟。向來攫怒勢，枯幹抱頑石。乃知名實間，未易膠今昔。尚喜詩翁碑，不受蒼蘚蝕。可但神所護，人未忘翁德。非使老眼明，斯遊竟無得。
十二月二十六日趨府 陳造
誰謂一舍遠，不辦三餐趨。亭午縣市西，衙鼓府城隅。匹馬驚鳥去，指槌冰在須。北風挾霜氣，萬象付摧枯。想當折琴絃，未怪裂人膚。駝裘被甲如，是日有若無。客首不暇回，顧容少踟躇。出處不能同，勞逸爲之殊。龐翁馬少游，似非隠者徒。鄉居老躬耕，飽溫得自娛。婆娑銅墨間，盍亦省頭顱。蔉穮脫中熟，吾口良易餬。
十二月二十七日趨慈溪 陳造
西風蜚江浪，江畔那容立。霰花濺千尺，望望客衣濕。小舟艤兩三，人已鵝鴈集。側睨波洶洶，俯憐身岌岌。乘凌玩掀舞，生死付呼吸。前登爲回首，舟重巾𧥄𧥄。支徑不通車，車去如見縶。念此役夫苦，體我官事急。傍顧中夜還，得無僵仆泣。畀汝就甘寢，白飯亦周給。徇人多意外，自信寧不及。利物身每輕，睡覺况六十。
次韻王省幹  其一 陳造
南橘合嘉頌，爲枳緣踰淮。黄濁轉眼涸，一昨瀰兩涯。志士抱根柢，千古容興懷。後生事蟲篆，蟻穴鏖檀槐。
次韻王省幹  其二 陳造
一官初有祿，三月免無君。平時愛人學，蘄試百一分。習俗南北異，所見違所聞。致化要無倦，儒者貴長文。
次韻王省幹  其三 陳造
王侯文振奇，人作高山仰。世學方波頹，渠獨不流蕩。諸生畏雄驁，六藝厚涵養。遥知落詩筆，高像寄逸想。
次韻王省幹  其四 陳造
叔也過我門，往往接䍦倒。惎以元亮止，終然劉伶禱。我此待鶱翔，夫合戒陵傲。惰遊置耕耘，曷怨鹵莽報。
次韻王省幹  其五 陳造
大匠成風手，器就不待模。老夫默自哂，堆豗守一隅。論交獨何幸，魚目儷明珠。他年君鄰牆，作意營一區。
次韻張丞 陳造
政平民安之，不在書上考。君看道傍樗，蒼雲蔭合抱。明時話英躔，佳氣指蓬島。孰知嵌巖幽，乃韞希代寶。張侯儒而吏，笞箠環臺皁。政聲載輿論，文價動諸老。學富食猶貧，志堅進不早。即今紫霄人，豈必皆橫草。亦知名煒燁，曾上薦士表。靜女家無媒，深閨自媚好。胡寧倚昌丰，濃抹且淡掃。會看邢娥前，妬婦付絕倒。
謝制帥高卿剡四首  其一 陳造
宰邑非良才，朴拙瞢信己。曾無補毫髮，粗不畏首尾。倚公造物手，襲璧護玷毀。世有百謫餘，觀旁首重稽。
謝制帥高卿剡四首  其二 陳造
薦書未及門，啅鵲拂人衣。盥手衮字褒，祇遣顔忸怩。瑕瑜僅相償，葑菲終不遺。窮途石作腸，持用答恩私。
謝制帥高卿剡四首  其三 陳造
去年來甬東，旄倪喜動色。公今畫船西，行路亦嗟惜。去來本何心，民自作欣慼。達人了世緣，八極付揮斥。
謝制帥高卿剡四首  其四 陳造
論世究德業，先生處其全。谹議可斷國，餘功猶護邊。此行雖暫屈，衮職正急賢。璽書起黄霸，摩眼待新年。
次韻張守不欺堂 陳造
使君古醇儒，內視保良貴。芸芸鏡中影，了莫遁情僞。賦芧豈至術，機灌彼誰子。退食一堂間，百事反諸己。床敷但詩卷，庭砌亦屐齒。洞洞靈府閑，拳拳聖言畏。獨傳迂叟印，不作俯仰愧。何當拾級前，拱坐商略是。謦咳付元城，歸詠如闕里。從俗倦執熱，得意風雨會。
次韻不擾堂 陳造
取民狼走羊，勝之楚克庸。孰知號召初，已賦大小東。賢侯守此道，力若拔山雄。深堂玩閴寂，翠影環蒙籠。泛應得天遊，靜鎮副上衷。樂知前池魚，吟當北窗風。情寄埃𡏖外，俗自和氣中。高吟與傑作，鏗谹而舂容。無欲民自朴，契鑰今古同。即今美化孚，袖手自即功。坐令鞭蒲捐，寧遣馬力窮。我心偕郡人，會當志願從。新年鋒車南，帝渥看稠重。政聲潁川上，可庸不作公。
宿雲巖山 陳造
名山邦域中，每嘆夢境隔。如何夏而春，共苦沽水厄。向來夢中山，真作緣雲升。夜氣與僧話，凜凜冰壺清。初宵潺淙聲，大慰望霓意。睡醒鐘魚鳴，猶是翻盆勢。不因官事驅，寧許山門留。况今浴種天，頓釋嗣歲憂。雨既副我禱，山亦入吾手。一旦二喜并，誰謂終不偶。涉世嗟聱牙，天頗憐其窮。更持靈臺香，歸謝淵德龍。
李伯成食甘豆粥和淵明詩分寄次韻 陳造
八珍較半菽，豐悴岐兩端。志士傃所逢，心泰體亦安。李侯貧食粥，吾獨於此觀。竈婦不餘顰，鄰券有後還。顔帖孰嗣之，范叔可勝寒。破碓砂瓶前，蘭佩雜木難。堂堂五字律，鋩鍔凜莫干。不羨侏儒飽，寧追陋巷顔。挈瓶肯見分，特特扣荆關。讀詩良起予，投匕忘悲嘆。
次韻解樞幹二首  其一 陳造
我方首儒冠，頗亦易此人。尚友卑自漢，讀書考先秦。士或暗鄭朴，識面蘄卜鄰。計疎志空勤，敝帚浪自珍。口前齊東語，瞢欲潤帝綸。學如村社醖，百醨間一醇。老蘗媚衰紅，飽閲姚魏春。顧慚誤題品，五字極清新。君才允文武，行矣拱帝宸。余年念桑榆，歸去儕編民。
次韻解樞幹二首  其二 陳造
阿文鈍于學，莫計故新年。向微他山錯，詎徹醯甕天。論交置才否，如君政自賢。爲導有源水，俾加視後鞭。譬彼千仞登，投足得攀緣。君生英衛家，造詣超儒先。餘論分吾兒，一一當手編。繄我液樠木，卧沙不受鎸。鵲音曉見諗，羣玉紛墮前。政使高紙價，敢蘄世儒傳。
題張仲思孝友堂 陳造
筆端吐陽春，胸次著雲夢。袖中匠石斤，規矩隨意中。君侯道藝樂，不許俗子共。深堂埃𡏖外，平日文字供。默對八窗靜，不但十年種。妙語落人間，一一萬金重。平反與進修，併作旨甘奉。只今衣五綵，頗亦笛三弄。何人侍板輿，觴豆燕羣從。鴒原春事繁，鴈影天宇空。傍睨梟雉呼，或作鄒魯閧。紛紛手翻覆，納納腹空洞。汲直合居中，器博滯近用。初計拔薤來，竟息憩棠訟。翛然擁書坐，竹風助吟諷。更聽雛鳳鳴，未妨蜚鴻送。今皇志復古，俗有後賓貢。斯文屬耆儒，夏屋况巨棟。江漢繼崧高，誰當第嘉誦。縣知尹吉甫，縮手辟張仲。
次韻嚴文炳暫別歸吳門 陳造
白駒縶維之，君乃再歲住。政如荷蓧翁，鷄黍止季路。得句推敲餘，每肯向予吐。平生識丁字，頗亦指佳處。只今妙著述，詎云工訓故。東陸方播和，南雲遽回顧。似聞漢諸公，交口河東賦。挽袖不轉頭，欻作翩鴻去。郡舍雖舊約，侯門有晚遇。可忘酒招携，况識棋勝負。老景樂事稀，春意駿足騖。無令歸驂前，怒風鏖花絮。
再用才子富文華校讎天祿閣韻贈周教授  其一 陳造
仙人藤陰夢，金骨窖黄埃。當年晁張雙，縮手推其才。陳編且千載，萬蟄聽春雷。偕公閑弔古，文遊但荒臺。
再用才子富文華校讎天祿閣韻贈周教授  其二 陳造
步屧城脚園，蒼官拱綠士。向來錦打圍，轉首就紛委。流光不貸客，感喟中夜起。肝腸舊輪囷，言賦子虛子。
再用才子富文華校讎天祿閣韻贈周教授  其三 陳造
胸涵陽秋筆，眼高古今宙。周子定可人，萬象棲一咮。眇睨紈綺郎，自詭多文富。世有九鼎珍，唾去不渠嗅。
再用才子富文華校讎天祿閣韻贈周教授  其四 陳造
窮途有快意，辟席得異聞。青天千萬里，翳日带煙雲。今者君子後，滿窺崔蔡文。當此陣堂堂，嘆我提孤軍。
再用才子富文華校讎天祿閣韻贈周教授  其五 陳造
矻矻守枯策，頭童未起家。居陋婦勃谿，食貧兒讙譁。養高有驁岸，戰勝無紛華。黔浴如可移，誰辨鵠與鴉。
再用才子富文華校讎天祿閣韻贈周教授  其六 陳造
徇物笑蠻觸，自守等毅豹。寸壤聞蚓吟，九萬觀鵬踔。孰知塵外士，戴目懶此校。營營彼誰子，磔蝟計微效。
再用才子富文華校讎天祿閣韻贈周教授  其七 陳造
審知才非充，敢怨言不讎。進乃隔九虎，退且辦十牛。向非食不足，此檄當徑投。黄馘漁樵翁，揣分吾其儔。
再用才子富文華校讎天祿閣韻贈周教授  其八 陳造
君家小阿韞，擇壻須才賢。我家小於菟，披霧欲窺天。鵲語燈著花，妙契默有傳。何當珠簾外，綵絲自相聯。
再用才子富文華校讎天祿閣韻贈周教授  其九 陳造
萬木同一秋，松柏正也獨。夫君閲流俗，塵過不留目。我昔甘曳裾，低首問宜祿。及今君子前，玩易愧頻復。
再用才子富文華校讎天祿閣韻贈周教授  其一○ 陳造
假板未通班，此氣渠容索。周友萬卷腹，小却石渠閣。培學虎出翼，息妄眼蛻膜。何當去爲霜，萬壑正枯涸。